open-index/open-wikipedia-markdown huggingface dataset:
చెక్ (2021 సినిమా)

**చెక్**, 2021 ఫిబ్రవరి 26న విడుదలైన తెలుగు సినిమా. భ‌వ్య క్రియేష‌న్స్‌ బ్యానరుపై వి. ఆనంద్ ప్రసాద్ నిర్మించిన ఈ సినిమాకి చంద్రశేఖర్ యేలేటి దర్శకత్వం వహించాడు. ఇందులో నితిన్, రకుల్ ప్రీత్ సింగ్, ప్రియా ప్రకాష్ వారియర్ (తొలి తెలుగు సినిమా) ప్రధాన పాత్రల్లో నటించగా, కల్యాణి మాలిక్ సంగీతం సమకూర్చాడు. మరణశిక్షలో ఉన్న చెస్ ఆటగాడు ఆదిత్య పాత్రలో నితిన్ నటించాడు.

## నటవర్గం
* నితిన్ (ఆదిత్య)
* రకుల్ ప్రీత్ సింగ్ (మానస)
* ప్రియా ప్రకాష్ వారియర్ (యాత్ర)
* సంపత్ రాజ్ (ఎస్పీ రత్నం)
* సాయిచంద్
* పోసాని కృష్ణ మురళి (లాయర్)
* సిమ్రాన్‌ చౌదరి
* మురళీ శర్మ (ఎస్పీ)
* హర్షవర్ధన్ (జ్యోతిష్కుడు)
* చైతన్య కృష్ణ
* కార్తీక్ రత్నం
*రోహిత్ పాఠక్

## నిర్మాణం
2019, జూన్ 23న ఈ సినిమా అధికారికంగా ప్రకటించబడింది. 2020 ప్రారంభంలో సినిమా చిత్రీకరణ ప్రారంభమైనప్పటికీ, భారతదేశంలో కోవిడ్-19 లాక్ డౌన్ కారణంగా చిత్రీకరణ నిలిపివేయబడింది. 2020, అక్టోబరులో మళ్ళీ చిత్రీకరణ ప్రారంభమైంది. 2020, అక్టోబరు 1న ఈ సినిమా టైటిల్ ప్రకటించబడింది.

## పాటలు
ఈ సినిమాకు కల్యాణి మాలిక్ సంగీతం సమకూర్చాడు. 2003లో వచ్చిన ఐతే సినిమా *తర్వాత చంద్రశేఖర్ యేలేటితో* కళ్యాణి మాలిక్ చేసిన రెండవ సినిమా ఇది.

## విడుదల
ఈ సినిమా 2021, ఫిబ్రవరి 26న విడుదలైంది.

## మూలాలు

## బాహ్య లింకులు
* 

వర్గం:2021 తెలుగు సినిమాలు
వర్గం:నితిన్ నటించిన సినిమాలు
వర్గం:పోసాని కృష్ణ మురళి సినిమాలు
అక్షర (2021 సినిమా)

***అక్షర***, 2021 ఫిబ్రవరి 26న విడుదలైన తెలుగు క్రైమ్ థ్రిల్లర్ సినిమా. సినిమా హాల్ ఎంటర్టైన్మెంట్స్ బ్యానరులో అల్లూరి సురేష్ వర్మ, బెల్లంకొండ అహితేజ నిర్మించిన ఈ సినిమాకి బి. చిన్ని కృష్ణ దర్శకత్వం వహించాడు. ఈ సినిమాలో నందిత శ్వేత, శకలక శంకర్ తదితరులు నటించగా, సురేష్ బొబ్బిలి సంగీతం స్వరపరిచాడు.

## నటవర్గం
* నందిత శ్వేత
*శ్రీతేజ్‌ 
* షకలక శంకర్
* అజయ్ ఘోష్ 
* సత్య
* మధునందన్
* హర్షవర్ధన్

## నిర్మాణం
2018, నవంబరు 17న సినిమా ముహూర్తం షాట్ జరిగింది. 2019, ఫిబ్రవరి నెలలో చిత్రీకరణ పూర్తయింది. 2019, జూన్ 20న టీజర్ విడుదలైంది. తరువాత వివిధ కారణాల వల్ల ఈ సినిమా ఆలస్యమై 2019, అక్టోబరులో విడుదలకు సిద్ధమయింది. కానీ మళ్ళీ, సినిమా విడుదల వాయిదా పడింది.

## పాటలు
ఈ సినిమాకి సురేష్ బొబ్బిలి సంగీతం సమకూర్చాడు.

## విడుదల
2019, అక్టోబరు నెలలో విడుదల చేయనున్నట్లు 2019, సెప్టెంబరు 5న ఒక ప్రకటన వచ్చింది. 2021, ఫిబ్రవరి 26న విడుదలయింది.

## మూలాలు

వర్గం:2021 తెలుగు సినిమాలు
వర్గం:తెలుగు థ్రిల్లర్ సినిమాలు
జె.వెంకటరామన్

**జె.వెంకటరామన్** కర్ణాటక సంగీత గాత్ర విద్వాంసుడు. 
## విశేషాలు
ఇతడు 1934, జూలై 5వ తేదీన తమిళనాడు, తిరుచిరాపల్లిలో జన్మించాడు. ఇతడు కర్ణాటక సంగీతాన్ని మొదట తన తండ్రి కె.వి.జయరామ అయ్యంగార్ వద్ద నేర్చుకున్నాడు. ఆ తర్వాత అలత్తూర్ వెంకటేశ అయ్యర్, ఎం.ఎ.వేణుగోపాలన్‌ల వద్ద తన సంగీతాన్ని మెరుగు పరచుకున్నాడు. ఇతడు దేశవిదేశాలలో జరిగిన సంగీతోత్సవాలలో పాల్గొని కర్ణాటక గాత్ర విద్వాంసునిగా తన సత్తా చాటాడు. ఆకాశవాణి, దూరదర్శన్‌లలో అనేక కచేరీలను చేశాడు. ఆకాశవాణి తిరుచురాపల్లి కేంద్రం నిలయ విద్వాంసునిగా పనిచేశాడు. ఇతను మంచి గురువు కూడా. సీతాలక్ష్మి రామస్వామి కాలేజి, తిరుచిరాపల్లి వంటి అనేక విద్యాసంస్థలలో విజిటింగ్ ఫ్యాకల్టీగా సంగీత పాఠాలు చెప్పాడు. కర్ణాటక సంగీతంపై అనేక సంస్థలు నిర్వహించిన కార్యశాలలకు ఇతడు హాజరయ్యాడు. ఇతడు అనేక పాటలను రికార్డు చేశాడు.

సంగీత రంగంలో ఇతడి కృషిని గుర్తించి అనేక సంగీత సభలు ఇతడిని సన్మానించాయి. చెన్నైలోని నారద గానసభ ఇతడిని సంగీత శ్రేష్ఠ బిరుదుతో సత్కరించింది. కొయంబత్తూరుకు చెందిన భారతీయ విద్యాభవన్ ఇతడిని సంగీత సమ్రాట్ బిరుదుతో గౌరవించింది. 1998లో మద్రాసు సంగీత అకాడమీ వారిచే పల్లవిని ఆలపించడంలో బంగారు పతకాన్ని గెలుచుకున్నాడు. అమెరికా క్లీవ్‌లాండులో జరిగిన త్యాగరాజ సంగీత ఉత్సవాలలో "సంగీత కళాసాగరం" బిరుదుతో సత్కరించబడ్డాడు.  2010లో శ్రీరంగం గురుగుహ గానసభ వారు "స్వరలయ శిఖామణి" బిరుదుతో సత్కరించారు. 2011లో కేంద్ర సంగీత నాటక అకాడమీ ఇతడికి కర్ణాటక సంగీతం గాత్రం విభాగంలో అవార్డును ప్రకటించింది. 2013లో నాదద్వీపం ట్రస్ట్ వారు ఇతడిని "నాదద్వీప కళానిధి" బిరుదుతో సత్కరించారు.  2013లో మద్రాసు సంగీత అకాడమీ ఇతడిని సంగీత కళాచార్య అవార్డుతో సత్కరించింది. 

ఇతడు 2020, జూలై 30వ తేదీన తన 86వ యేట మరణించాడు. 
## మూలాలు

వర్గం:1934 జననాలు
వర్గం:కర్ణాటక సంగీత విద్వాంసులు
వర్గం:సంగీత గురువులు
వర్గం:సంగీత నాటక అకాడమీ అవార్డు గ్రహీతలు
వర్గం:ఆకాశవాణి కళాకారులు
వర్గం:తమిళనాడు గాయకులు
వర్గం:2020 మరణాలు
ఒ.ఎస్.త్యాగరాజన్

**ఒ.ఎస్.త్యాగరాజన్** (జ. 3 ఏప్రిల్ 1947) చెన్నైకి చెందిన కర్ణాటక గాత్ర విద్వాంసుడు.
## విశేషాలు
ఇతని తండ్రి ఒ.వి.సుబ్రహ్మణ్యం సంగీత విద్వాంసుడు. ఇతడు మొదట తన తండ్రి వద్ద సంగీతం నేర్చుకున్నాడు. తరువాత టి.ఎం.త్యాగరాజన్ వద్ద శిక్షణ పొందాడు. లాల్గుడి జయరామన్ ఇతడు వృత్తిలో ఎదగడానికి సహాయపడ్డాడు. ఆకాశవాణి, దూరదర్శన్‌లలో ఎ- గ్రేడు కళాకారుడిగా ఇతడు అనేక కచేరీలను చేశాడు. ఇతడు చెన్నైలోని అన్ని పేరున్న సంగీతసభలతోపాటుగా దేశంలోని పలు ప్రాంతాలలో కార్యక్రమాలను చేశాడు. ఇతడి గాత్రానికి లాల్గుడి జయరామన్, ఎం.ఎస్.గోపాలకృష్ణన్, వి.వి.సుబ్రహ్మణ్యం వయోలిన్ వాద్యంతో, పాల్గాట్ మణి అయ్యర్, టి.కె.మూర్తి, పాల్గాట్ ఆర్.రఘు, కరైకుడి మణి, త్రిచి శంకరన్, ఉమయల్పురం కె.శివరామన్ మృదంగ వాద్యంతో, జి.హరిశంకర్ కంజీరతో, విక్కు వినాయకరం ఘటవాద్యంతో సహకారాన్ని అందించారు. ఇతడు అమెరికా, కెనెడా, ఆస్ట్రేలియా, సింగపూర్, మధ్య ఆసియా దేశాలు, మలేసియా, హాంగ్ కాంగ్, దక్షిణ ఆఫ్రికా, ఐరోపా దేశాలు వంటి అనేక దేశాలలో పర్యటించి అక్కడ సంగీత కచేరీలు చేశాడు. అన్నామలై విశ్వవిద్యాలయంలో లలితకళల విభాగానికి ఇతడు డీన్‌గా ఐదు సంవత్సరాలు పనిచేశాడు. ఎంతో మంది శిష్యులకు సంగీత శిక్షణను ఇచ్చాడు.

## అవార్డులు, గౌరవాలు

* సంగీత నాటక అకాడమీ అవార్డు 
* శ్రీకృష్ణ గానసభ, చెన్నై వారిచే "సంగీత చూడామణి"
* కళాసాగరం, హైదరాబాదు వారిచే "సంగీత కళాసాగర"
* సంగీత సామ్రాజ్యం, మదురై వారిచే "నాద గాన కళా ప్రవీణ"
* షణ్ముఖానంద సంగీత సభ, న్యూఢిల్లీ వారిచే "నాద భూషణం"
* వాణీ మహల్ వారిచే "వాణీ కళాసుధాకర"
* ఇండియన్ ఫైన్ ఆర్ట్స్, చెన్నై వారిచే "జి.ఎన్.బాలసుబ్రమణియం అవార్డు"
* చెన్నై కల్చరల్ అకాడమీ వారిచే "కళాశిరోమణి"

## వివాదాలు
ఇండియా #మీటూ ఉద్యమంలో భాగంగా గాయిని చిన్మయి తన ట్విట్టర్ అకౌంటులో ఒ.ఎస్.త్యాగరాజన్‌చే లైంగిక వేధింపులకు గురైన వారి వివరాలు బయటపెట్టింది. మరొక ప్రవాస భారతీయ కర్ణాటక సంగీత విద్యార్థిని చేసిన లైంగిక ఆరోపణలు సోషియల్ మీడియాలో వివరంగా ప్రచురింపబడింది. దీనితో మద్రాస్ సంగీత అకాడమీ ఇతని, ఆరోపణలు ఎదుర్కొన్న మరికొందరు కళాకారుల కచేరీలను 2018, 19 సంవత్సరాలలో రద్దు చేసింది.

## మూలాలు

## బయటి లింకులు
* http://www.lakshmansruthi.com/chennaiyil-thiruvaiyaru-season-4/osthyagarajan.asp 
* https://web.archive.org/web/20150621170233/http://www.carnaticdarbar.com/interviews/2010/OS-Thyagarajan.asp
* http://www.lokvani.com/lokvani/article.php?article_id=9297
గ్రీకు భాష

**గ్రీకు భాష** ఇండో ఐరోపా భాషా కుటుంబంలోని స్వతంత్ర శాఖకు చెందిన భాష. గ్రీస్, సైప్రస్, అల్బేనియా ఇంకా తూర్పు మధ్యదరా ప్రాంతం, నల్ల సముద్ర ప్రాంతాల్లో పుట్టిన భాష ఇది. ఈ భాషకు ఇండో యూరోపియన్ భాషలన్నింటిలోకి అత్యధికంగా 3400 సంవత్సరాల సుదీర్ఘ లిఖిత చరిత్ర ఉంది. ఈ భాషను రాయడానికి గ్రీకు అక్షరాలను ఉపయోగిస్తారు. ఈ లిపి సుమారు 2000 సంవత్సరాల నుంచి అందుబాటులో ఉంది. అంతకు మునుపు కూడా దీన్ని లీనియర్ బి, సైప్రియట్ సిలబరీలో అక్షరబద్ధం చేయబడి ఉంది. ఈ అక్షరమాల ఫోనీషియన్ లిపి నుంచి ఉద్భవించింది. ఇది లాటిన్, సిరిలిక్, ఆర్మేనియన్, కాప్టిక్, గోతిక్ లాంటి మరెన్నో అక్షరమాలలకు ఆధారమైంది.

పాశ్చాత్య ప్రపంచ చరిత్రలో గ్రీకు భాష ముఖ్యమైన పాత్ర పోషిస్తుంది. హోమర్ రాసిన ఇతిహాసాలతో ప్రారంభించి ప్రాచీన గ్రీకు సాహిత్య రచనలు యూరోపియన్ కానన్ లో ప్రాముఖ్యమైన రచనలుగా ఉన్నాయి. సైన్సు, తత్వ శాస్త్రాలకు సంబంధించిన అనేక ప్రాథమిక రచనలు ఈ భాషలోనే రాయబడి ఉన్నాయి. క్రైస్తవ మతానికి చెందిన న్యూ టెస్టమెంట్ కూడా గ్రీకు భాషలోనే రాయబడింది. ఆధునిక గ్రీకు భాష గ్రీస్, సైప్రస్ దేశాలలో అధికారిక భాష, యూరోపియన్ యూనియన్ గుర్తించిన 24 అధికారిక భాషల్లో ఒకటి. గ్రీస్, సైప్రస్, ఇటలీ, అల్బేనియా, టర్కీ, ఇంకా ఇతరదేశాలను కలుపుకుంటే ఈ భాషను 1 కోటి 35 లక్షలమందికిపైగా ఈ భాషను మాట్లాడుతున్నారు. ఇతర భాషల్లో పదాలను ప్రతిపాదించడానికి గ్రీకు పదాలను తరచుగా వాడుతుంటారు. గ్రీకు, లాటిన్ భాషలను అంతర్జాతీయ సైన్స్ సమాజం ప్రబలమైన మూల భాషలుగా వాడుకుంటుంది.

## మూలాలు

వర్గం:ప్రపంచ భాషలు
పిప్లాంట్రి

**పిప్లాంట్రి (గ్రామం),** భారతదేశంలోని రాజస్థాన్ రాష్ట్రానికి చెందిన రాజసమంద్ జిల్లాకు చెందిన గ్రామం.  

## గ్రామ విశేషాలు
పిప్లాంట్రి  గ్రామస్థులు గ్రామంలో ఎవరికి ఆడపిల్ల జన్మించినా వారు పుట్టిన సందర్బంగా 111 చెట్లను నాటుతారు. అక్కడి  సమాజం ఈ చెట్లను బతికేలా చూస్తుంది.  ఆడపిల్లలు పెరిగేకొద్దీ ఈ చెట్లు పెరిగి ఫలాలను పొందుతాయి.  భారతదేశంలో ఆడపిల్లల కొరత చాలా ఎక్కువగా ఉంది. ఎందుకంటే సమాజం మగబిడ్డపై మక్కువ కలిగి, వరకట్న పద్ధతుల కారణంగా ఆడపిల్లలను ఆర్థిక భారంగా పరిగణిస్తారు. 

సంవత్సరాలుగా, ఇక్కడి ప్రజలు గ్రామ పరిధిలోని బీడు మైదానాలలో నాటిన చెట్లతో, ఈ ప్రాంతం ఇప్పుడు 3,50,000 కంటే ఎక్కువ చెట్లను కలిగి ఉంది. ఈ చెట్లు 1,000 హెక్టార్లలో విస్తరించి ఉన్నాయి. వీటిలో ఎక్కువుగా ఇరిడి, మామిడి, గూస్బెర్రీ, గంధం, వేప, వెదురు, ఆమ్లా మొదలగు చెట్లు ఉన్నాయి. ఇవి ఒకప్పుడు బంజరు భూములలో పెరిగేవి. 

ఆర్థికభద్రతను నిర్ధారించడానికి, ఒక ఆడపిల్ల పుట్టిన తరువాత, గ్రామస్తులు సమిష్టిగా రూ.21 వేలు ఇచ్చి, తల్లిదండ్రుల నుండి రూ.10,000 తీసుకొని బ్యాంక్   ఫిక్స్‌డ్ డిపాజిట్ ఖాతాలోఉంచుతారు. ఆమెకు 20 ఏళ్లు దాటిన తర్వాత మాత్రమే ఆ డబ్బును ఉపయోగించుకోవటానికి అవకాశం ఉంది. 

ఆడ పిల్లలకు సరైన విద్య లభిస్తుందని నిర్ధారించుకోవడానికి,గ్రామస్తులు, తల్లిదండ్రులను అఫిడవిట్ (లీగల్ కాంట్రాక్ట్) పై సంతకం చేయుంచుకునే పద్దతి ఉంటుంది. ఇది వివాహానికి చట్టబద్దమైన వయస్సు వచ్చేలోపు ఆమెను వివాహం చేసుకోకుండా పరిమితం చేస్తుంది.

మొదటగా శ్యామ్ సుందర్ పాలివాల్  మాజీ సర్పంచ్ 2006లో మరణించిన తన కుమార్తె కిరణ్ జ్ఞాపకార్థం ఈ ప్రయత్నాన్ని ప్రారంభించాడు.  2007 లో ప్రారంభమైన చెట్లను నాటే చొరవ పిప్లాంట్రి గ్రామాన్ని ఒయాసిస్‌గా మార్చింది. ఆడపిల్లల పుట్టుక ఇప్పుడు స్వాగతించబడింది. 

ఈ బృహత్తర కార్యక్రమం వలన గ్రామ పరిసరాలలో భూగర్భ నీటిమట్టం పెరగాటనికి, వన్యప్రాణుల సంరక్షణకు దారితీసింది.ఈ చొరవ గ్రామ ఆర్థికవ్యవస్థ బలపడటానికి కూడా సహాయపడింది. చెట్ల నుండి చెదపురుగులను దూరంగా ఉంచడానికి, వీటిలో చాలా ఫలాలను కలిగి ఉంటాయి.

గ్రామం వాటి చుట్టూ 2.5 మిలియన్లకు పైగా కలబంద మొక్కలను నాటారు. క్రమంగా, అలోవెరాను వివిధ రకాలుగా ప్రాసెస్ చేసి విక్రయించవచ్చని గ్రామస్తులు గ్రహించారు.ఆ ఆలోచనలతో గ్రామ సంఘం కలబంద ఆధారిత రసం, జెల్ వంటి ఉత్పత్తులను ఉత్పత్తి చేసి, విక్రయిస్తుంది. 

## మూలాలు

వర్గం:రాజస్థాన్
వర్గం:రాజ్‌సమంద్ జిల్లా
యాంటీబయోటిక్

thumb|''స్టఫైలోకోకస్ ఆరెయస్ - ఆంటీబయాటిక్  టెస్ట్ ప్లేట్''
**యాంటీబయోటిక్** అంటే బ్యాక్టీరియాను అడ్డుకునే పదార్థం. ఇవి బ్యాక్టీరియా వల్ల కలిగే అంటురోగాలను అడ్డుకోవడంలో ముఖ్యమైన పాత్ర పోషిస్తాయి. ఇటువంటి అంటురోగాలకు చికిత్స చేయడంలో యాంటీబయోటిక్ మందులను విస్తృతంగా ఉపయోగిస్తారు. ఈ మందుకు బ్యాక్టీరియాను చంపివేస్తాయి లేదా వాటి ఎదుగుదలను అడ్డుకుంటాయి. కొన్ని యాంటీబయోటిక్స్ యాంటీ ప్రోటోజోవల్ గుణాలను కూడా కలిగి ఉంటాయి. యాంటీ బయోటిక్స్ జలుబు, ఇన్‌ఫ్లుయెంజా లాంటి వైరస్ల మీద తమ ప్రభావం చూపలేవు. వైరస్ లకు వ్యతిరేకంగా పనిచేసే మందులను యాంటీ బయోటిక్ అని కాకుండా యాంటీవైరల్ మందులు అంటారు.

## మందులు
* పెర్ఫ్లూరోహెక్సిలోక్టేన్
* పెమిరోలాస్ట్
* బెసిఫ్లోక్సాసిన్
* గాటిఫ్లోక్సాసిన్
* సల్ఫాసెటమైడ్
* రెటాపాములిన్
* డెలాఫ్లోక్సాసిన్
* ఓజెనోక్సాసిన్

* సెఫ్పోడాక్సైమ్
* డాక్సీసైక్లిన్
* డిక్లోక్సాసిలిన్
* లింకోమైసిన్
* డాప్టోమైసిన్
* ఆక్సాసిలిన్

## మూలాలు

వర్గం:వైద్య శాస్త్రము
నైవేలి సంతానగోపాలన్

**నైవేలి సంతానగోపాలన్** (జననం 1963) ఒక భారతీయ కర్ణాటక సంగీత గాత్ర విద్వాంసుడు. 
## విశేషాలు
ఇతడు 1963,జూన్ 6వ తేదీన తమిళనాడులోని తిరుచిరాపల్లిలో జన్మించాడు. ఇతడు చెంబై అనంతమణి భాగవతార్,  సి.ఎస్.ఆనందన్, ఆర్.రంగనాథన్, తంజావూరు శంకర అయ్యర్, మహారాజపురం సంతానం, టి.ఎన్.శేషగోపాలన్‌ల వద్ద సంగీతం నేర్చుకున్నాడు.
ఇతడు స్వదేశంలోను, విదేశాలలోను ముఖ్యమైన సంగీతోత్సవాలలో పాల్గొని కర్ణాటక గాత్ర విద్వాంసునిగా గుర్తింపు పొందాడు. ఇతడు సంగీతం గురించి అనేక ప్రసంగాలను చేశాడు. అనేక సంస్థలలో ఇతడు సభ్యత్వాన్ని కలిగి ఉన్నాడు. ఇతడు నైవేలి శిష్యకులం అనే సంస్థను స్థాపించాడు. రాగాస్ త్రూ పల్లవి, పంచరత్న కృతులు, డివైన్ మూడ్స్ వంటి అనేక రికార్డులను వెలువరించాడు.ఆకాశవాణి, దూరదర్శన్‌లలో ఎ గ్రేడు కళాకారుడిగా అనేక కార్యక్రమాలు చేశాడు. ఇతడు తమిళ టి.వి.ఛానల్ జయ టివిలో "సరిగమప" అనే కార్యక్రమానికి సంధానకర్తగా వ్యవహరించాడు. ఇతనికి గాత్ర సంగీతంతో పాటు వీణ మొదలైన వాద్యాలలో ప్రావీణ్యం ఉంది. ఇతడు సునామీ వంటి విపరీత పరిస్థితులలో బాధితులను ఆదుకోవడానికి సంగీత ప్రదర్శనలు చేసి వచ్చిన ధనాన్ని సేవాసంస్థలకు వితరణ చేశాడు.
 
## అవార్డులు
ఇతనికి అనేక పురస్కారాలు, బిరుదులు లభించాయి. వాటిలో కొన్ని:

* శ్రీ త్యాగబ్రహ్మ గాన సభ వారిచే "వాణీ కళాసుధాకర"
* 2008లో తపస్ కల్చరల్ ఫౌండేషన్ వారిచే "విద్యా తపస్వి" పురస్కారం.
* 2014లో సంగీత నాటక అకాడమీ అవార్డు.
* 2008లో పార్థసారథి స్వామి సభ వారిచే "సంగీత కళాసారథి" బిరుదు.
* 2011లో సౌత్ ఇండియన్ కల్చరల్ అసోసియేషన్, ఆంధ్రప్రదేశ్ వారిచే "సంగీత చక్రవర్తి" బిరుదు.
* 2015లో శ్రీకృష్ణ గానసభ వారిచే "సంగీత చూడామణి" బిరుదు. 
* 2015లో క్లీవ్ లాండ్ త్యాగరాయ ఆరాధనోత్సవాలలో "ఆచార్య రత్నాకర" బిరుదు.
ఇవే కాక భారత్ కళాచార్, కార్తీక్ ఫైన్‌ఆర్ట్స్, మహారాజపురం విశ్వనాథ అయ్యర్ ఫౌండేషన్ వంటి పలు సంస్థలు ఇతడిని సన్మానించాయి.

## మూలాలు

## బయటి లింకులు
*Official website 
*Profile at Lakshmansruthi.com 

వర్గం:కర్ణాటక సంగీత విద్వాంసులు
వర్గం:జీవిస్తున్న ప్రజలు
వర్గం:1963 జననాలు
వర్గం:సంగీత నాటక అకాడమీ అవార్డు గ్రహీతలు
వర్గం:తమిళనాడు గాయకులు
రుద్రపట్నం బ్రదర్స్

**రుద్రపట్నం బ్రదర్స్** పేరుతో పిలువబడే ఆర్.ఎన్.త్యాగరాజన్, ఆర్.ఎన్.తారానాథన్‌లు జంట కర్ణాటక గాత్ర సంగీత విద్వాంసులు. ఈ జంట విద్వాంసులకు 2018లో భారత ప్రభుత్వం మూడవ అత్యున్నత పౌర పురస్కారం పద్మశ్రీని ఇచ్చి గౌరవించింది. 

## ఆరంభ జీవితం
రుద్రపట్నం ఎన్. త్యాగరాజన్ 1943, జూలై 15వ తేదీన, రుద్రపట్నం ఎన్.తారానాథన్ 1946, నవంబరు 11వ తేదీన కర్ణాటక రాష్ట్రం, హసన్ జిల్లా, అరకలగూడ్ గ్రామంలో జన్మించారు. వీరి తాత ఆర్.కె.కృష్ణశాస్త్రి సంగీతకారుడు, హరికథకుడు, నాటక రచయిత, సంస్కృత, కన్నడ పండితుడు. వీరి తండ్రి ఆర్.కె.నారాయణస్వామి ముసిరి సుబ్రహ్మణ్య అయ్యర్ శిష్యుడు. ఇతని బాబాయిలు ఆర్.కె.వెంకటరామ శాస్త్రి, ఆర్.కె.రామనాథన్, ఆర్.కె.శ్రీకంఠన్ అందరూ సంగీత విద్వాంసులే.

వీరు తమ కర్ణాటక సంగీతాన్ని తమ తండ్రి వద్ద సంగీత పాఠాలు నేర్చుకున్నారు.

## విద్య, ఉద్యోగం
త్యాగరాజన్ గణిత శాస్త్రంలో ఎం.ఎస్.సి చదివాడు. పలు సంవత్సరాలు గణితాధ్యాపకునిగా పనిచేశాడు. 1976లో ఆకాశవాణిలో ఉద్యోగంలో చేరాడు. ఇతడు చెన్నై దూరదర్శన్ కేంద్రానికి అసిస్టెంట్ డైరెక్టర్‌గా పనిచేశాడు. 2003లో బెంగళూరు దూరదర్శన్ కేంద్రానికి డిప్యుటీ డైరెక్టర్‌గా పనిచేస్తూ పదవీవిరమణ చేశాడు.

తారానాథన్ రసాయన శాస్త్రంలో ఎం.ఎస్.సి, పి.హెచ్.డి చేశాడు. ఇతడు కెమిస్ట్రీ లెక్చరర్‌గా పనిచేసి మైసూరులోని సెంట్రల్ ఫుడ్ టెక్నాలజికల్ రీసెర్చ్ ఇన్‌స్టిట్యూట్(సి.ఎఫ్.టి.ఆర్.ఐ) బయోకెమిస్ట్రీ, న్యూట్రిషన్ విభాగాలలో అసిస్టెంట్ డైరెక్టర్‌గా పదవీ విరమణ చేశాడు. ఇతడు తన పరిశోధన ప్రాజెక్టుల నిమిత్తం అనేక పర్యాయాలు జర్మనీ సందర్శించాడు.

## సంగీత వృత్తి
వీరు తమ పూర్వీకుల నుండి ప్రేరణ పొంది అనూచానంగా వస్తున్న కర్ణాటక సంగీతాన్ని స్వీకరించారు.
వీరి సంగీతంపై సెమ్మంగుడి శ్రీనివాస అయ్యర్, జి.ఎన్.బాలసుబ్రమణియం, రామనాథ్ కృష్ణన్, తంజావూరు ఎస్.కల్యాణరామన్‌ వంటి సంగీతకారుల ప్రభావం ఉంది. వీరు త్యాగరాజస్వామి శిష్యపరంపరకు, వాలాజపెట వెంకటరమణ భాగవతార్ శిష్యపరంపరకు చెందినవారు. మైసూర్ సదాశివరావు శిష్యులు.
నాయకి, వరాళి, బేగడ, ముఖారి, సహన, మధ్యమావతి, హనుమతోడి రాగాలలో వీరు తమ నైపుణ్యాన్ని చాటుకున్నారు.

### కచేరీలు
ఈ సోదరులు 1956లో మొదటి కచేరీ చేశారు. తరువాత క్రమం తప్పకుండా దేశవిదేశాలలో ఆరు దశాబ్దాలకుపైగా అనేక ప్రదర్శనలు చేశారు.  వీరు లాల్గుడి జయరామన్, ఎం.ఎస్.గోపాలకృష్ణన్, వి.వి.సుబ్రమణ్యం, ఎం.చంద్రశేఖరన్, రామనాథపురం సి.ఎస్.మురుగభూపతి, టి.కె.మూర్తి, పాల్గాట్ ఆర్.రఘు, ఉమయల్పురం కె.శివరామన్, వెల్లూర్ జి.రామభద్రన్, కారైకుడి మణి, వి.కమలాకరరావు, త్రిచ్చి శంకరన్, శ్రీముష్ణం వి.రాజారావు, కె.ఎస్.మంజునాథన్, వి.హరిశంకర్, టి.హెచ్.వినాయకరం వంటి వాద్య కళాకారుల సహకారంతో అమెరికా, బ్రిటన్, సింగపూర్, మలేషియా, అరబ్బు దేశాలతో పాటు భారతదేశంలోని అన్ని ప్రాంతాలలో అనేక కచేరీలు నిర్వహించారు.

## అవార్డులు

## మూలాలు

వర్గం:కర్ణాటక సంగీత విద్వాంసులు
వర్గం:భారతీయ జంట గాయకులు
వర్గం:కర్ణాటక వ్యక్తులు
వర్గం:పద్మశ్రీ పురస్కారం పొందిన కర్ణాటక వ్యక్తులు
మను (2018 సినిమా)

***మను***, 2018 సెప్టెంబరు 7న విడుదలైన తెలుగు ఎక్స్పరిమెంటల్ రొమాంటిక్ ఆర్ట్ సినిమా. సృజన్ యరబోలు నిర్మాణ సారథ్యంలో ఫణీంద్ర నార్సెట్టి దర్శకత్వం వహించిన ఈ సినిమాలో రాజా గౌతమ్, చాందిని చౌదరి ప్రధాన పాత్రల్లో నటించగా, నరేష్ కుమరన్ సంగీతం సమకూర్చాడు.

## నటవర్గం

* రాజా గౌతమ్ (మను)
* చాందిని చౌదరి (నీల)
* అబెరామ్ వర్మ (రంగ)
* రవితేజ (కృష్ణుడు)
* మోహన్ భగత్ (ఆంటోనీ)
* జాన్ కొట్టోలీ (అక్బర్)
* అప్పాజీ అంబరీష దర్భా (రుద్రప్రతాప్‌)
* బిందు చంద్రమౌళి (పొరుగువారు)
* శ్రీకాంత్ (అమర్)
* బొమ్మ శ్రీధర్
* హరికిరణ్ గుప్తా (బారతేందర్)

## నిర్మాణం
1980ల నేపథ్యంలో రూపొందించబడిన ఈ సినిమాలో చాందిని చౌదరి ఒక ఆంగ్ల మహిళగా నటించింది. ఇది క్రౌడ్ ఫండ్డ్ తో నిర్మించబడిన సినిమా.

## విడుదల
"తక్కువ ఆనందం కలిగి ఉన్నవాళ్ళకు, *మను* విలువైన సినిమా అవుతుంది" అని *[[ది హిందూ]]* పత్రికకు చెందిన ఒక విమర్శకుడు వ్రాశాడు. *[[ది టైమ్స్ ఆఫ్ ఇండియా]] పత్రిక* 2.5/5 రేటింగ్, *సిఫి* 3/5 రేటింగ్, *[[దక్కన్ క్రానికల్]]* 2/5 రేటింగ్ ఇచ్చాయి.

## మూలాలు

## బయటి లింకులు
* 

వర్గం:2018 తెలుగు సినిమాలు
సుగుణా వరదాచారి

**సుగుణా వరదాచారి** తమిళనాడుకు చెందిన కర్ణాటక సంగీత విద్వాంసురాలు.
## విశేషాలు
ఈమె తమిళనాడు రాష్ట్రంలోని దారాపురం గ్రామంలో 1945, డిసెంబర్ 20వ తేదీన జన్మించింది. ఈమె పి.కె.రాజగోపాల అయ్యర్, ముసిరి సుబ్రహ్మణ్య అయ్యర్, కె.ఎస్.కృష్ణమూర్తిల వద్ద సంగీతం నేర్చుకుంది. ఈమె గాత్ర సంగీతంతో పాటుగా వీణావాద్యంలో కూడా ప్రావిణ్యాన్ని సంపాదించింది. ఈమె 1984 నుండి 2004 వరకు మద్రాసు విశ్వవిద్యాలయంలో పనిచేసింది. చెన్నైలోని సెంట్రల్ యూనివర్సిటీ ఆఫ్ పర్ఫార్మింగ్ ఆర్ట్స్‌లో బోర్డు మెంబర్‌గా, మద్రాసు సంగీత అకాడమీ నిపుణుల కమిటీ సభ్యురాలిగా సేవలను అందించింది. ఈమె దేశవిదేశాలలో జరిగిన సెమినార్లలో పాల్గొని సంగీత విషయాలపై  ప్రసంగాలు చేసింది. ఈమె ఆకాశవాణిలో ఏ- గ్రేడు కళాకారిణిగా అనేక కార్యక్రమాలు ఇచ్చింది. దేశవిదేశాలలో అనేక సంగీత ఉత్సవాలలో పాల్గొనింది.
## పురస్కారాలు
ఈమెకు అనేక పురస్కారాలు లభించాయి. వాటిలో  కొన్ని:
* 2007లో సుస్వర సంస్థచే "సంగీత కళాజ్యోతి"
* 2011లో అమెరికా క్లీవ్‌ల్యాండ్ త్యాగరాజ ఉత్సవంలో "ఆచార్య రత్నాకర"
* 2011లో మద్రాసు సంగీత అకాడమీ, చెన్నై వారిచే "సంగీత కళాచార్య"
* 2014లో షణ్ముఖానంద ఫైన్ ఆర్ట్స్, ముంబై వారిచే "సంగీత్ ప్రాచార్య"
* 2015లో కేంద్ర సంగీత నాటక అకాడమీ, న్యూఢిల్లీ వారిచే సంగీత నాటక అకాడమీ అవార్డు

## మూలాలు

వర్గం:కర్ణాటక సంగీత విద్వాంసులు
వర్గం:1945 జననాలు
వర్గం:తమిళనాడు గాయకులు
వర్గం:మహిళా గాయకులు
వర్గం:సంగీత గురువులు
వర్గం:సంగీత నాటక అకాడమీ అవార్డు గ్రహీతలు
నీలా రామగోపాల్

నీలా రామగోపాల్ తమిళనాడుకు చెందిన కర్ణాటక సంగీత గాత్ర విద్వాంసురాలు.
## విశేషాలు
ఈమె 1935, మే 25న చెన్నై నగరంలో జన్మించింది. ఈమె ఎన్.ఎం.నారాయణన్, టి.కె.రంగాచారిల వద్ద కర్ణాటక సంగీతాన్ని అభ్యసించింది. ఈమె అనేక కచేరీలు చేసింది. ఈమె సంగీత విషయాలపై అనేక గ్రంథాలను ప్రకటించింది. ఈమె కర్ణాటక సంగీతంపై అనేక సెమినార్లను, వర్క్‌షాపులను నిర్వహించింది. ఈమె మద్రాసు సంగీత అకాడమీ వంటి అనేక సంస్థలతో అనుబంధాన్ని కలిగి ఉంది. ఈమె ఎందరో విద్యార్థులకు సంగీతం నేర్పి వారిని సంగీతకళాకారులుగా తీర్చిదిద్దింది. "నీలా రామగోపాల్ - ఎ మ్యూజికల్ జర్నీ" అనే పేరుతో ఈమె జీవితచరిత్రను హరిణి రాఘవన్ అనే రచయిత్రి రచించింది. ఈమె నీలాంబరి అనే సంస్థను స్థాపించి తద్వారా  కర్ణాటక సంగీతానికి ప్రచారం కల్పిస్తున్నది.

## అవార్డులు
కర్ణాటక సంగీత రంగంలో చేసిన కృషికి గుర్తింపుగా ఈమెకు అనేక పురస్కారాలు, బిరుదులు లభించాయి.

వాటిలో ముఖ్యమైనవి కొన్ని:
* 2011లో మద్రాసు సంగీత అకాడమీ వారిచే "సంగీత కళాచార్య"
* 2003లో బెంగళూరు గాయన సమాజ వారిచే "సంగీత కళారత్న"
* 2015లో నాదసురభి బెంగళూరు వారిచే "సంగీత సురభి"
* నాగర్ కోయిల్ ట్రస్టు వారిచే "గాన ప్రకీర్తి"
* రామకృష్ణ గానసభ వారిచే "సంగీత కళాసామ్రాజ్ఞి"
* రామ సేవా మండలి వారిచే "సంగీత చూడామణి"
* కర్ణాటక సంగీత నృత్య అకాడమీ వారిచే "కర్ణాటక కళాశ్రీ"
* కాంచనశ్రీ లక్ష్మీనారాయణ మ్యూజిక్ అకాడమీ ట్రస్టు వారిచే "కాంచనశ్రీ" 
* 2016లో సంగీత నాటక అకాడమీ అవార్డు

## మూలాలు

వర్గం:1935 జననాలు
వర్గం:కర్ణాటక సంగీత విద్వాంసులు
వర్గం:జీవిస్తున్న ప్రజలు
వర్గం:సంగీత నాటక అకాడమీ అవార్డు గ్రహీతలు
మైసిగండి మైసమ్మ దేవాలయం

**మైసిగండి మైసమ్మ దేవాలయం**, తెలంగాణ రాష్ట్రం, రంగారెడ్డి జిల్లా, ఆమన‌గల్ మండలంలోని మైసిగండి గ్రామంలో ఉన్న దేవాలయం. హైదరాబాదు - శ్రీశైలం హైవేలో ఈ మైసిగండి గ్రామం ఉంది. గ్రామ శివారులో ఉన్న ఈ మైసమ్మ దేవాలయం క్రమక్రమంగా అభివృద్ధి చెందుతోంది. ఇక్కడ స్థానిక బంజారా ప్రజల సాంస్కృతిక, పౌరాణిక ఆచారాలు ప్రతిబింబిస్తుంటాయి.

## దేవాలయ విశిష్టత
హైదరాబాదు నుండి శ్రీశైలం వైపుకువెళ్ళే దారిలో 66 కి.మీ.ల దూరంలో ఈ దేవాలయం ఉంది. ఇక్కడి మైసమ్మ విగ్రహం సుమారు 20 అడుగుల పొడవు ఉంది. గోపురం కూడా భారీగా, ఇతర దక్షిణ భారత దేవాలయాల గోపురాలకన్నా భిన్నంగా ఉండి, పైభాగంలో తెరిచి ఉంటుంది. దేవాలయ ప్రధాన దేవత ఆలయం పైభాగంలో తెరిచి ఉండాల్సిన అవసరం ఉందని పురాణ కథనం చెబుతోంది. బంజారా లేదా లంబాడా కులానికి చెందినవారే ఇక్కడ పూజారులుగా ఉన్నారు. వారాంతాల్లో, ముఖ్యంగా బోనాలు, జాతర సమయాల్లో ఆలయ ప్రాంగణం పర్యాటకులు, భక్తులతో నిండిపోతుంది. దేవాలయంలోని మహాంకాళిని శక్తివంతమైన దేవతగా, భక్తుల కోరికలను నెరవేరుస్తుందని స్థానికులు భావిస్తారు. 

## ఇతర వివరాలు
ఈ ఆలయం వెనుకభాగంలో, రాముడు, ఆంజనేయ, శివుడు మొదలైన దేవుళ్ళ అనేక దేవాలయాలు కూడా ఉన్నాయి. రాతి మెట్లతో నిర్మించిన పెద్ద కొనేరు కూడా ఇక్కడ ఉంది. రోజురోజుకి ఈ దేవాలయానికి వచ్చే భక్తుల, పర్యాటకుల సంఖ్య పెరుగుతూ వస్తోంది.

## మూలాలు

వర్గం:రంగారెడ్డి జిల్లా దర్శనీయ స్థలాలు
వర్గం:రంగారెడ్డి జిల్లా దేవాలయాలు
టావోయిజం

**టావోయిజం** (చైనీస్: 道教 | 道教) లేదా **డావోయిజం** అనేది చైనా మూలాలు కలిగిన ఒక తాత్విక సాంప్రదాయం. ఇది టావో (అంటే కొన్ని మార్గాలు)ని అనుసరించి జీవనం సాగించడాన్ని ప్రోత్సహిస్తుంది. ఇది క్రీస్తుపూర్వం 4 వ శతాబ్దంలో ప్రారంభమైంది. వాస్తవానికి టావో ఒక మతం కాదు, ఇది ఒక తత్వశాస్త్రం లేదా ఒక జీవనశైలి. బౌద్ధమతం చైనాకు చేరుకున్న తరువాత, తావో బౌద్ధుల అనేక నమ్మకాలను పొందుపరిచి, వజ్రయాన సంపదగా అభివృద్ధి చేశారు.

బౌద్ధమతం, టావోయిజంలో అహింసా తత్వంపై ఎప్పటికప్పుడు పోరాటం జరిగింది. ఇప్పుడు చాలా మంది చైనీయులు బౌద్ధం, టావో మతాలను కలిపే చూస్తారు. ఒక సర్వే ప్రకారం, చైనాలో 50% నుండి 80% జనాభా బౌద్ధమతాన్ని నమ్ముతారు. ఇది 50% బౌద్ధ , 30% టావో జనాభాను కలిగి ఉంటుంది. దేవతలను, జంతువులను ఆరాధించడానికి పూజలు చేస్తారు. ఇతర వస్తువులను బలి చేస్తారు. చైనీస్ వంటకాలు, చైనీస్ రసాయనశాస్త్రం, చైనీస్ కుంగ్-ఫూ, ఫెంగ్-షుయ్, చైనీస్ మెడిసిన్ మొదలైనవి చైనా నుండి వెలువడే చాలా విషయాలు ఏదో ఒక విధంగా టావోయిజానికి సంబంధించినవి. టావోయిజం వ్యవస్థీకృత మతం కానందున, దాని అనుచరుల సంఖ్యను కనుగొనడం కష్టం.

## మూలాలు
కె.ఓమనకుట్టి

**కమలాక్షి ఓమనకుట్టి** ఒక విద్యావేత్త, సంగీత గురువు, కర్ణాటక గాత్ర సంగీత విద్వాంసురాలు. ఈమె సంగీత విషయాలపై పరిశోధనా పత్రాలు సమర్పించింది. ఈమె కథాకళి సంగీతంపై పరిశోధించి డాక్టరేట్‌ను సంపాదించింది. 

*[[ఏ మాయ చేసావే (ధారావాహిక)|*'ఏ మాయ చేసావే (ధారావాహిక)*']]* 

## జీవిత విశేషాలు
ఈమె కేరళ రాష్ట్ర్రం అలెప్పి జిల్లా హరిపద్ గ్రామంలో 1943లో జన్మించింది. ఈమె తండ్రి మలబార్ గోపాలన్ నాయిర్ హార్మోనియం వాద్యకారుడు. తల్లి కమలాక్షియమ్మ కర్ణాటక సంగీత విద్వాంసురాలు. ఈమె ఇద్దరు సోదరులు కూడా సంగీత విద్వాంసులే. ఈమె అన్న ఎం.జి. రాధాకృష్ణన్ మలయాళ సినిమాలలో సంగీత దర్శకుడిగా ఉన్నాడు. తమ్ముడు ఎం.జి. శ్రీకుమార్ సినిమా నేపథ్యగాయకుడు.
## విద్యాభ్యాసం, ఉద్యోగం
ఈమె ప్రాథమిక విద్యాభ్యాసం స్వగ్రామంలో గడిచింది. 1963లో కేరళ విశ్వవిద్యాలయం నుండి జంతుశాస్త్రంలో బి.ఎస్.సి., పట్టాను పొందింది. సంగీతం పట్ల అభిరుచితో ఈమె తిరువనంతపురంలోని సంగీత అకాడమీలో చదివి "గానప్రవీణ" పట్టాను సంపాదించింది. తరువాత ఈమె తిరువనంతపురం మహారాజా మహిళా కళాశాలలో సంగీత విభాగంలో అధ్యాపకురాలిగా చేరింది. ఉద్యోగం చేసుకుంటూనే ఈమె సంగీతంలో బి.ఎ.డిగ్రీని పార్ట్‌టైమ్‌లో చదివింది. బి.ఎ.లో విజయం సాధించిన తర్వాత ఈమె అదే కళాశాలలో అదే విభాగంలో సెకెండ్ గ్రేడ్ ప్రొఫెసర్‌గా పదోన్నతిని పొందింది. ఈ హోదాలో ఈమె 6 సంవత్సరాలు విద్యార్థులకు సంగీతం నేర్పింది.  తరువాత మొదటి గ్రేడు ప్రొఫెసర్‌గా అదే సంగీత విభాగంలో పనిచేసింది. కేరళ విశ్వవిద్యాలయంలో సంగీతశాఖలో మొట్టమొదటి ప్రొఫెసర్‌గా పనిచేసిన ఘనత ఈమెకే దక్కింది. ఈమె అదే శాఖలో సంగీతంలో స్నాతకోత్తర పట్టాను, "కథాకళి సంగీతం పుట్టుక పరిణామక్రమం" అనే అంశంపై పరిశోధించి పి.హెచ్.డి.పట్టాను సాధించింది. ఈమె లెక్చరర్‌నుండి ప్రొఫెసర్ దాకా 37 సంవత్సరాలు బాధ్యతలను నిర్వర్తించి 2003లో కేరళ విశ్వవిద్యాలయపు సంగీత విభాగానికి అధిపతిగా పదవీ విరమణ చేసింది. ఈమె సంగీత భారతి అనే సంస్థకు వ్యవస్థాపక అధ్యక్షురాలిగా సేవలందిస్తున్నది. ప్రస్తుతం ఈమె పంకజ కస్తూరి ఆయుర్వేద కళాశాల మ్యూజిక్ థెరపీ విభాగంలో సీనియర్ ఫ్యాకల్టీగా బాధ్యతలను నిర్వర్తిస్తున్నది. 
## సంగీత ప్రస్థానం
ఈమె మహిళా డిగ్రీ కళాశాలలో పనిచేస్తూనే దేశంలోని అనేక ప్రాంతాలలో జరిగిన సంగీత కచేరీలలో పాల్గొనింది. ఈమె 300కు పైగా కచేరీలను నిర్వహించింది. ఈమె ప్రత్యేకించి స్వాతి తిరునాళ్ కృతులను విశ్వవ్యాప్త ప్రచారం కల్పించింది. త్యాగరాజ పంచరత్న కృతుల మాదిరిగానే ఈమె 2015లో తిరువనంతపురంలో 500 మంది సంగీత విద్యార్థులతో స్వాతి తిరునాళ్ పంచరత్నకృతులను "స్వాతి పంచరత్నం" పేరుతో ఆలపింపజేసింది. కేరళ ప్రభుత్వం సహకారంతో వృద్ధాశ్రమాలలో సంగీతం ద్వారా రోగాలను నయం చేయడానికి (మ్యూజికల్ థెరపీ) కృషి చేస్తున్నది. ఈమె వద్ద సంగీతం నేర్చుకున్న అనేక మంది కళాకారులలో కె.ఎస్.చిత్ర, బి.అరుంధతి, కె.ఎస్.హరిశంకర్, మంజరి, కె.ఎస్.రేష్మీ మొదలైనవారున్నారు.  

## అవార్డులు
ఈమె పొందిన అనేక పురస్కారాలలో కొన్ని:
* 1997 – కేరళ సంగీత నాటక అకాడమీ అవార్డు (శాస్త్రీయ సంగీతం)
* 2012 – కేరళ సంగీత నాటక అకాడమీ ఫెలోషిప్ (శాస్త్రీయ సంగీతం)
* 2013 – సుబ్బులక్ష్మి అవార్డు
* 2020 – స్వాతి సంగీత పురస్కారం
* 2016 - కేంద్ర సంగీత నాటక అకాడమీ అవార్డు (కర్ణాటక సంగీతం - గాత్రం)

## మూలాలు

వర్గం:మహిళా గాయకులు
వర్గం:కర్ణాటక సంగీత విద్వాంసులు
వర్గం:భారతీయ మహిళా గాయకులు
వర్గం:భారతీయ సంగీతకారులు
వర్గం:కేరళ గాయకులు
వర్గం:సంగీత నాటక అకాడమీ అవార్డు గ్రహీతలు
శ్రీరంగనాయక స్వామి దేవాలయం (శ్రీరంగాపూర్)

**శ్రీరంగనాయక స్వామి దేవాలయం**, తెలంగాణ రాష్ట్రం, వనపర్తి జిల్లా, పెబ్బేరు మండలం, రంగాపూర్ గ్రామంలో ఉన్న పురాతన హిందూ దేవాలయం. ఇది పానుగంటి నదీతీరాన ఉంది.

## చరిత్ర
ఇది తెలంగాణలోని పురాతన దేవాలయాల్లో ఒక దేవాలయం. సా.శ.1650-70 మధ్యకాలంలో రాజు రామేశ్వర్ రావు వంశీయులు వనపర్తి సంస్థానం శ్రీరంగపూర్ లోని రత్న పుష్కరిని సరస్సు కట్టపై ఈ ఆలయాన్ని నిర్మించారు. ఇది తమిళనాడులోని శ్రీరంగ దేవాలయాన్ని పోలివుంది.

ఒకసారి దక్షిణ దేశ యాత్రలకు వెళ్ళిన రాజా బహిరీ గోపాలరావు, శ్రీరంగ పట్టణాన్ని దర్శించి వైష్ణవ మతాన్ని స్వీకరించాడు. తీర్థయాత్రల నుండి తిరిగివచ్చిన తరువాత ఒకరోజు రాత్రి రాజు కలలో శ్రీరంగనాథుస్వామి కనిపించి, తాను 'కానాయపల్లె' గ్రామంలోని వల్మీకములో ఉన్నానని, తీసుకొని వచ్చి ప్రత్రిష్టించి, ఆలయాన్ని నిర్మించి పూజలు చేయాలని' చెప్పాడు. కలలో చెప్పినదాన్ని బట్టి వల్మీకములో శయనమూర్తియైన శ్రీరంగనాథుని విగ్రహం లభించింది. ఆ విగ్రహాన్ని 'కొరివిపాడు' గ్రామానికి తీసుకొని వచ్చి ఆలయమును నిర్మించి ప్రతిష్ఠించాడు. అప్పటినుండి నుండి కొరివిపాడు గ్రామం శ్రీరంగాపురంగా పేరొందింది. ఆలయం చుట్టూ రాజా రామేశ్వరరావు శ్రీరంగ సముద్రము అనే పెద్ద చెరువును త్రవ్వించాడు. తర్వాత లక్ష్మీ తాయారు దేవాలయాన్ని కూడా నిర్మించాడు. చిత్రభాను సంవత్సరం మార్గశిర మాసంలో రాజా రామేశ్వరరావు ధర్మపత్ని శంకరమ్మ ఐదంతస్థుల తూర్పు రాజగోపురాన్ని నిర్మించింది.

## పండుగలు
ప్రతి సంవత్సరం ఈ ఆలయంలో మూడు పండుగలను ఘనంగా జరుపుకుంటారు.

* కోటై ఉత్సవాలు (సంక్రాంతి పండుగ)
* రథోత్సవం (మార్చి)
* శ్రావణ మాసం

## రవాణా
పెబ్బేరు నుండి 10 కి.మీ.ల దూరంలో, వనపర్తి నుండి 25 కి.మీ.ల దూరంలో, హైదరాబాదు నుండి 160 కి.మీ.ల దూరంలో ఈ గ్రామం ఉంది. ఇక్కడికి 40 కి.మీ.ల దూరంలోని గద్వాల పట్టణంలో రైల్వే స్టేషను ఉంది.

## చిత్రమాలిక

దస్త్రం:Njn1329Srirangapur.jpg|ఆలయప్రాంగణ స్వాగతశిల
దస్త్రం:Njn1259Srirangapur.jpg|దిగువదేవాలయపు రథం
దస్త్రం:Njn1327Srirangapur.jpg|దిగువ కోనేరు
దస్త్రం:Njn1326Srirangapur.jpg|శ్రీరంగనాథుని రథం
దస్త్రం:Njn1260Srirangapur.jpg|ద్వారగోపురం
దస్త్రం:Njn1310Srirangapur.jpg|ద్వారగోపురంపై ఎడమవైపు లోపల రంగనాథుడు
దస్త్రం:Njn1317Srirangapur.jpg|ద్వారగోపురంపై ఎడమవైపు బయట శిల్పం
దస్త్రం:Njn1319Srirangapur.jpg|ద్వారగోపురంపై కుడివైపు బయట శిల్పాలు
దస్త్రం:Njn1323Srirangapur.jpg|ద్వారగోపురం కుడివైపు శిల్పసౌందర్యం
దస్త్రం:Njn1304Srirangapur.jpg|రంగనాథ మంటపం
దస్త్రం:Njn1291Srirangapur.jpg|లోపలి ద్వారగోపురం
దస్త్రం:Njn1265Srirangapur.jpg|ఆలయం లోపల నిర్మాణకౌశలం
దస్త్రం:Njn1266Srirangapur.jpg|ఆలయం లోపల ఒక శిల్పం
దస్త్రం:Njn1274Srirangapur.jpg|ఆలయం లోపల ఊర్ద్వశిల్ప సౌందర్యం
దస్త్రం:Njn1280Srirangapur.jpg|ఆలయ సమీప రంగసముద్రం
దస్త్రం:Njn1300Srirangapur.jpg|రంగనాథస్వామి ఆలయసమూహం

## బయటిలింకులు

* శ్రీరంగనాయక_స్వామి_దేవాలయం_(శ్రీరంగాపూర్) వీడియో &photos Link:
https://archive.org/details/@yedavalli_sudarshan_reddy/lists/1/sri-ranganayaka-swami-temple---sri-rangapur
## మూలాలు

వర్గం:వనపర్తి జిల్లా పుణ్యక్షేత్రాలు
వర్గం:తెలంగాణ దేవాలయాలు
బ్వేనౌస్ ఐరిస్

**బ్వేనౌస్ ఐరిస్** లేదా **బ్వేనోస్ ఐరిస్** అర్జెంటీనా దేశపు రాజధాని, అతిపెద్ద పట్టణం. ఇది దక్షిణ అమెరికాలో ఆగ్నేయ దిశలో ఉన్న *రియో డి లా ప్లాటా* నదికి పశ్చిమ తీరాన విస్తరించి ఉంది.

ఈ నగరం 2018లో అత్యుత్తమ జీవన ప్రమాణాల్లో ప్రపంచంలో 91వ స్థానంలో, లాటిన్ అమెరికాలో అత్యుత్తమ నగరాల్లో ఒకటిగా నిలిచింది. 2012 లో ఈ నగరం దక్షిణ అమెరికాలో అత్యధిక పర్యాటకులు సందర్శించిన నగరంగానూ, లాటిన్ అమెరికాలో అత్యధికంగా పర్యాటకులు సందర్శించిన రెండవ నగరంగానూ నిలిచింది.

ఈ నగరం ఎక్లెక్టిక్ యూరోపియన్ నిర్మాణశైలిని పదిలంగా కాపాడుకుంటూ వస్తున్న సాంస్కృతిక నగరంగా పేరుగాంచింది.

ఇది బహుళ సంస్కృతులకు, వివిధ జాతులకు, మతాలకు నిలయమైన నగరం. స్పానిష్ భాష కాకుండా ఇంకా అనేక భాషలు ఇక్కడ మాట్లాడతారు.

## మూలాలు

వర్గం:ప్రపంచ నగరాలు
ఎం.ఎస్.షీలా

**ఎం.ఎస్.షీలా** ఒక శాస్త్రీయ సంగీత గాత్ర విద్వాంసురాలు. ఈమె శాస్త్రీయ సంగీతంతో పాటు, లలిత సంగీతం, భక్తి సంగీతాలలో కూడా నిష్ణాతురాలు. 

## జీవిత విశేషాలు
ఈమె సంగీతకారుల కుటుంబంలో జన్మించింది. ఈమె తల్లి ఎం.ఎన్.రత్న కర్ణాటక సంగీత విద్వాంసురాలు. ఈమె మొదట తన తల్లి వద్ద సంగీతాన్ని నేర్చుకుంది. తరువాత ఆర్.కె.శ్రీకంఠన్ వద్ద పూర్తిస్థాయిలో సంగీతాన్ని అభ్యసించింది. ఈమె బెంగళూరు విశ్వవిద్యాలయం నుండి సంగీతంలో పోస్టు గ్రాడ్యుయేషన్ పూర్తి చేసి బంగారుపతకాన్ని గెలుచుకుంది. 

## సంగీతవృత్తి
ఈమె అతి చిన్నవయసు నుండే సంగీత ప్రదర్శనలు ఇవ్వడం మొదలుపెట్టింది. ఈమె దేశ విదేశాలలో అనేక కచేరీలు చేసింది. దూరదర్శన్‌లోను, ఆకాశవాణిలోను సంగీత సమ్మేళనాలలో, జాతీయ కార్యక్రమాలలో, ప్రత్యేక సందర్భాలలో సంగీత ప్రదర్శనలు ఇచ్చింది. ఈమె అమెరికా, కెనెడా, ఆస్ట్రేలియా దేశాలు పర్యటించి అనేక సంగీత కచేరీలు చేసింది. ఈమె అమెరికా పర్యటనను కర్టాటక ప్రభుత్వం స్పాన్సర్ చేసింది. ఈమె మధ్యప్రాచ్యదేశాలలో, లండన్‌లో కూడా సంగీత ప్రదర్శనలు ఇచ్చింది.

ఈమె ఆకాశవాణి, దూరదర్శన్‌లలో కర్ణాటక సంగీతం, లలిత సంగీతం రెండు విభాగాలలోను ఏ గ్రేడు కళాకారిణిగా ఎంపికయ్యింది. ఈ విధంగా కర్ణాటక సంగీతం, లలిత సంగీతాలలో ఏ గ్రేడు కళాకారిణిగా ఎంపికైన కర్ణాటక రాష్ట్రానికి చెందిన మొట్టమొదటి మహిళ ఈమె.

ఈమె శ్రీవిద్యాదర్శని, నినాద, సదాశివ మాధుర్య, లలితా సహస్రనామ, వెంకటేశ్వర సుప్రభాతం, శారదా సుప్రభాతం, సౌందర్యలహరి, లలితా త్రిశతి, గాన సుశీలం, ఆడిసిదలు యశోద, పాలించు కామాక్షి, హరిదాస నామన, హిమాద్రి సుతే పాహిమాం, శివానందలహరి, వచనామృతం వంటి అనేక ఆడియో కేసెట్లు, సి.డి.లు రికార్డు చేసింది. 

ఈమె భరతనాట్యంలో కూడా శిక్షణ పొందింది. 1990వరకు నాట్యప్రదర్శనలు కూడా ఇచ్చింది. ఈమె తన భర్త బి.కె.రామస్వామితో కలిసి హంసధ్వని క్రియేషన్స్ అనే సంస్థను స్థాపించి శాస్త్రీయ సంగీత అభివృద్ధికి పాటు పడింది. ఆ సంస్థ ద్వారా వర్క్‌షాపులు నిర్వహించడం, కేసెట్లను విడుదల చేయడం, యువకళాకారులచే సంగీత కచేరీలు నిర్వహించడం, హంసధ్వని వార్షికోత్సవాలను జరపడం, సంగీతంలో నిష్ణాతులైనవారికి హంసధ్వని పురస్కారాలను ఇవ్వడం వంటి కార్యక్రమాలను చేపట్టింది.

## పురస్కారాలు, గౌరవాలు
ఈమెకు అనేక పురస్కారాలు, బిరుదులు లభించాయి. 1997లో మద్రాసు సంగీత అకాడమీ వార్షిక సంగీతోత్సవాలలో ఈమెను ఉత్తమ గాయనిగా ఎంపిక చేసింది. కర్ణాటక ప్రభుత్వం రాజ్యోత్సవ ప్రశస్థితో సన్మానించింది. కర్ణాటక రాష్ట్ర ఫిల్మ్‌ ఛేంబరు ఈమెను 1997-98 సంవత్సరానికి ఉత్తమ నేపథ్య గాయనిగా ఎన్నుకుంది. 2000లో కర్ణాటక గానకళా పరిషత్ ఈమెను ఉత్తమ సంగీత కళాకారిణిగా సత్కరించి "అనన్య పురస్కారా"న్ని ఇచ్చింది. శృంగేరి శారదా పీఠం ఈమెను ఆస్థాన విదుషీమణిగా నియమించింది. 2007లో కర్ణాటక సంగీత నృత్య అకాడమీ గౌరవ పురస్కారంతో సత్కరించింది. 

ఈమెకు ఈ క్రింది బిరుదులు లభించాయి.
* గానకళాపరిషత్ వారిచే "గానకళాశ్రీ"
* ఎం.ఎ.నరసింహాచార్ ఫౌండేషన్ వారిచే "గానవారిధి"
* భక్తి భారతి ప్రతిష్టాన వారిచే "సంగీత సరస్వతి"
* షిమోగా రామనవమి కమిటీ వారిచే "సంగీత సహ్యాద్రి శిఖరిణి"
* బెంగళూరు నాగరత్నమ్మ ప్రసస్థి
* గురు గౌరవకారిణి
* సుమధుర సంగీత ధృవతార
* సంగీత రాగ అమృతవర్షిణి
* సంగీత గాన కళానిధి 
* సంగీత వాగ్దేవి 
* అకాడమీ ఆఫ్ మ్యూజిక్ వారిచే చౌడయ్య అవార్డు

## మూలాలు

## బయటి లింకులు

వర్గం:కర్ణాటక సంగీత విద్వాంసులు
వర్గం:మహిళా గాయకులు
వర్గం:సంగీత నాటక అకాడమీ అవార్డు గ్రహీతలు
స్విగ్గి

**స్విగ్గి**  భారతదేశంలోనే అతి పెద్ద ఆన్ లైన్ ఫుడ్ ఆర్డరింగ్, డెలివరీ సంస్థ. ఈ సంస్థ 2014 లో బెంగళూరు కేంద్రంగా స్థాపించబడింది. ఈ సంస్థ 2021 నాటికి భారతదేశంలోని 300కు పైగా నగరాల్లో సేవలందిస్తోంది. 2019 ప్రారంభంలో సాధారణ వస్తువుల డెలివరీ కోసం స్విగ్గి స్టోర్స్ స్థాపించబడ్డాయి.

స్విగ్గిని బండిల్ టెక్నాలజీస్ ప్రైవేట్ లిమిటెడ్ నిర్వహిస్తుంది.

## చరిత్ర
భారతదేశంలో షిప్పింగ్ సులభతరం చేయడానికి నందన్ రెడ్డి, శ్రీహర్ష మాజేటి కలిసి 2013లో బండిల్ అనే ఇ-కామర్స్ వెబ్ సైట్ ను రూపొందించారు. అయితే కొన్ని కారణాల వల్ల బండిల్ సంస్థను ఫుడ్ డెలివరీ మార్కెట్లోకి ప్రవేశించడానికి రీబ్రాండ్ చేశారు. ఆ సమయంలో ఫుడ్ పాండా (తరువాత ఓలా క్యాబ్స్ చే కొనుగోలు చేయబడింది ), టినీఓల్ (తరువాత జొమాటో చే కొనుగోలు చేయబడింది) ఇంకా ఓలా కేఫ్ (తరువాత మూసివేయబడింది) వంటి అనేక స్టార్టప్ కంపెనీలు ఫుడ్ డెలివరీ రంగంలో ఉన్నాయి. 2014 లో నందన్ రెడ్డి, శ్రీహర్ష మాజేటి రాహుల్ జైమినితో కలిసి స్విగ్గి ని స్థాపించారు.

ఆగస్టు 2020లో, కంపెనీ ఇన్‌స్టామార్ట్ అనే వారి కిరాణా సామాగ్రి డెలివరీ ఫ్లాట్ ఫారాన్ని ప్రారంభించింది.

## పెట్టుబడులు , వనరులు
ఫిబ్రవరి 2019లో, స్విగ్గి బెంగళూరుకు చెందిన ఎఐ స్టార్టప్ Kint.io ను కొనుగోలు చేసింది. 

ఏప్రిల్ 2020లో, స్విగ్గీకి సుమారు $43 మిలియన్ నిధులు వచ్చాయి, ఇది సంస్థకు $3.6 బిలియన్ల విలువను చేకూర్చింది. 

ఫాల్కన్ ఎడ్జ్ క్యాపిటల్, గోల్డ్ మన్ సాచ్స్, థింక్ క్యాపిటల్, అమన్సా క్యాపిటల్ ఇంకా  కార్మిగ్నాక్, అలాగే ఇప్పటికే ఉన్న పెట్టుబడిదారులు ప్రోసస్ వెంచర్స్ , అకెల్ స్విగ్గీని సుమారు $4.9 బిలియన్ల విలువ చేసే సిరీస్ జె రౌండ్ ఫండింగ్ లో కంపెనీ $800 మిలియన్లను సేకరించింది. 

## మూలాలు


వర్గం:వ్యాపార సంస్థలు
భువనగిరి పురపాలకసంఘం

**భువనగిరి పురపాలకసంఘం**, తెలంగాణ రాష్ట్రం, యాదాద్రి భువనగిరి జిల్లాకు చెందిన ఒక పట్టణ స్థానిక స్వపరిపాలన సంస్థ. దీని ప్రధాన కార్యాలయ కేంద్రస్థానం భువనగిరి పట్టణం. ఈ పురపాలక సంఘం భువనగిరి లోక్‌సభ నియోజకవర్గంలోని, భువనగిరి శాసనసభ నియోజకవర్గం పరిధికి చెందిన నగరపంచాయితీ.

## చరిత్ర, ఏర్పాటు
ఈ పట్టణం 1910వ సంవత్సరంలో నగరపాలక సంస్థగా ఏర్పడింది. తదనంతరం 1952 సంవత్సరంలో పురపాలకసంఘంగా ఏర్పడింది.

## భౌగోళికం
ఇది 17° N 78° E అక్షాంశరేఖాంశాల మధ్య ఉంది. ఇటీవల ప్రభుత్వ ఉత్తర్వుల ప్రకారం రాయగిరి, పగిడిపల్లి, బొమ్మాయిపల్లి గ్రామాలు పురపాలకసంఘంలో విలీనం అయ్యాయి. దీని విస్తీర్ణం 76.537 చదరపు కిలోమీటర్లు ఉంది. రాష్ట్ర రాజధాని హైదరాబాదు నుండి 48 కిలోమీటర్ల దూరంలో, యాదగిరి లక్ష్మీనరసింహ స్వామి దేవస్థానం నుండి 13 కిలోమీటర్ల దూరంలో ఉంది.

## జనాభా గణాంకాలు
2011 భారత జనాభా లెక్కల ప్రకారం, పురపాలక సంఘం పరిధిలో మొత్తం 12,165 కుటుంబాలు నివసిస్తున్నాయి. పట్టణ పరిధిలో ఉన్న జనాభా మొత్తం 59,844 మంది కాగా, అందులో 30,265 మంది పురుషులు, 29,579 మంది మహిళలు ఉన్నారు. ఇది పరిపాలనా పరంగా మునిసిపాలిటీ 5 రెవెన్యూ వార్డులుగా విభజించబడింది.

## పౌర పరిపాలన
పురపాలక సంఘం కౌన్సిల్ కు ప్రతి 5 సంవత్సరాలకు ఒకసారి ఎన్నిక జరుగుతుంది. పురపాలక సంఘం పరిధిలోని జనాభా ప్రాతిపదికననుసరించి స్థానిక సంస్థల ఎన్నికల ప్రకారం దీనిని 35 ఎన్నికల వార్డులుగా విభజింపబడింది. ప్రతి వార్డుకు వార్డు కౌన్సిలర్ ప్రాతినిధ్యం వహిస్తాడు. కౌన్సిల్ బోర్డుకు చైర్‌పర్సన్ నేతృత్వం వహిస్తారు. 2020 పట్టణ స్థానిక సంస్థల ఎన్నికల ప్రకారం అన్నబోయిన ఆంజనేయులు చైర్‌పర్సన్‌గా, చింతల కిష్టయ్య వైస్ చైర్‌పర్సన్‌గా ఎన్నికైనారు. వీరు ఎన్నికైననాటినుండి నుండి ఐదు సంవత్సరాలు పదవిలో కొనసాగుతారు.

### 2020 వార్డు కౌన్సిలర్లు

# కుశంగల ఎల్లమ్మ
# అన్నబోయిన ఆంజనేయులు (చైర్‌పర్సన్‌)
# చింతల కిష్టయ్య (వైస్ చైర్‌పర్సన్‌)
# నాయిని అరుణ
# అబోతుల కిరణ్ కుమార్
# తుమ్మల అనురాధ
# దిడ్డికాడి భగత్
# పంగరెక్క స్వామి
# సుమ నల్లమాస
# పోత్నాక్ ప్రమోద్ కుమార్
# జిట్టా వేణుగోపాల్ రెడ్డి
# ఉదారీ లక్ష్మి
# గుండెగల్ల అంజమ్మ
# నాజియా రహమాన్
# కడారి ఉమాదేవి వినోద్ కుమార్
# చెన్న స్వాతి
# అందె శంకర్
# వడిచర్ల లక్ష్మి
# పచ్చల హేమలత
# ఉదయగిరి విజయ్ కుమార్
# బొర్రా రాకేష్
# పడిగెల రేణుక
# రత్నపురం బలరాం
# మాయ దశరథ
# ఈరపాక నర్సింహ
# నజీమా నస్రీన్
# కైరంకొండ వెంకటేశం
# పోతంశెట్టి వెంకటేశ్వర్లు
# ఖాజా అజీమ్ ఉద్దీన్
# వెంకట్ నర్సింగ్ నాయక్ బనోత్
# గోమారి సుధాకర్ రెడ్డి
# అవంచిక క్రాంతి
# కొల్ల దుర్గాభవాని
# తంగళ్ళపల్లి శ్రీవాణి

## 2026 ఎన్నికలు
2026లో జరిగిన మున్సిపాలిటీ ఎన్నికలలో మొత్తం 35 వార్డుల్లో 22 స్థానాల్లో కాంగ్రెస్,  బీఆర్‌ఎస్ 4, బీజేపీ 4, స్వతంత్రులు 5 స్థానాల్లో విజయం సాధించారు.

## మూలాలు

## వెలుపలి లంకెలు
* భువనగిరి పురపాలక సంఘ అధికారిక వెబ్సైటు

వర్గం:యాదాద్రి భువనగిరి జిల్లా పురపాలక సంఘాలు
వర్గం:1952 స్థాపితాలు
ఎ.కె.సి.నటరాజన్

**ఆంజల కుప్పుస్వామి చిన్నికృష్ణ నటరాజన్** (జననం 30 మే 1931) ఒక కర్ణాటక సంగీత క్లారినెట్ విద్వాంసుడు. ఇతడు కర్ణాటక గాత్ర సంగీతాన్ని అలత్తూర్ వెంకటేశ అయ్యర్ వద్ద, నాదస్వరాన్ని ఇలుప్పుర్ నటేశపిళ్ళై వద్ద నేర్చుకున్నాడు. నాదస్వర పండితుడు టి.ఎన్.రాజరత్నంపిళ్ళై ఇతడిని "క్లారినెట్ ఎవరెస్ట్"గా అభివర్ణించాడు.మద్రాసు సంగీత అకాడమీ 2008లో ఇతనికి సంగీత కళానిధి పురస్కారాన్ని ప్రదానం చేసింది. 1994లో సంగీత నాటక అకాడమీ అవార్డు ఇతడిని వరించింది. తిరుచిరాపల్లి లోని నాదద్వీపం ట్రస్టు ఇతడిని "నాదద్వీప కళానిధి" బిరుదుతో గౌరవించింది. 2019లో శ్రీపురం శ్రీనారయణీ పీఠం ఇతడిని ఆస్థాన విద్వాంసునిగా నియమించింది. ఇతడు ఆకాశవాణి నిలయవిద్వాంసునిగా పలుసార్లు ఆకాశవాణిలో సంగీత కార్యక్రమాలు చేశాడు.

ఆయనకు 2022లో  పద్మశ్రీ పౌర పురస్కారం లభించింది. 

## మూలాలు


వర్గం:కర్ణాటక సంగీత విద్వాంసులు
వర్గం:క్లారినెట్ విద్వాంసులు
వర్గం:సంగీత నాటక అకాడమీ అవార్డు గ్రహీతలు
వర్గం:సంగీత కళానిధి పురస్కార గ్రహీతలు
వర్గం:జీవిస్తున్న ప్రజలు
వర్గం:తమిళనాడు వ్యక్తులు
వర్గం:పద్మశ్రీ పురస్కార గ్రహీతలు
ప్రపంచ వన్యప్రాణుల దినోత్సవం

**ప్రపంచ వన్యప్రాణుల దినోత్సవం**, ప్రతి సంవత్సరం మార్చి 3న నిర్వహించబడుతోంది. అంతరించిపోతున్న అడవి జాతుల సంరక్షణ గురించి ప్రజల్లో అవగాహన కలిగించేందుకు ఈ దినోత్సవం జరుపుకుంటారు.

## చరిత్ర
2013, డిసెంబరు 20న జరిగిన ఐక్యరాజ్యసమితి జనరల్ అసెంబ్లీ దాని 68వ సెషన్ యుఎన్ 68/205 తీర్మానంలో, మార్చి 3న ప్రపంచ వన్యప్రాణుల దినోత్సవాన్ని ప్రకటించింది.

## తీర్మానం
ఈ తీర్మానంలో, వన్యప్రాణుల అంతర్గత విలువను, పర్యావరణ, జన్యు, సామాజిక, ఆర్థిక, శాస్త్రీయ, విద్యా, సాంస్కృతిక, వినోద అభివృద్ధికి, మానవ శ్రేయస్సు కోసం వివిధ రచనలు చేయాలని తీర్మానించింది.

2013, మార్చి 3 నుండి 14 వరకు బ్యాంకాక్‌లో జరిగిన 16వ సమావేశాన్ని జనరల్ అసెంబ్లీ గమనించింది. ప్రపంచ అడవి జంతుజాలం, వృక్షజాలం గురించి వేడుకలు జరుపుకునేందుకు, అవగాహన పెంచడానికి మార్చి 3 ను ప్రపంచ వన్యప్రాణి దినోత్సవంగా పేర్కొనడం, అంతర్జాతీయ వాణిజ్యం జాతుల మనుగడకు ముప్పు కలిగించకుండా చూసుకోవడంలోని ముఖ్య పాత్రను గుర్తించింది.

## ఇతర వివరాలు
* భారతదేశంలో వన్యప్రాణి సంరక్షణ కోసం 1972లో చట్టం చేశారు.

## మూలాలు

## బయటి లింకులు

* ఐక్యరాజ్య సమితి వెబ్సైటులో ప్రపంచ వన్యప్రాణి దినోత్సవం పేజీ
* ప్రపంచ వన్యప్రాణి దినోత్సవ అధికారిక వెబ్‌సైట్
* ప్రపంచ వన్యప్రాణి దినోత్సవ అధికారిక ఫేస్బుక్ పేజీ
* ప్రపంచ వన్యప్రాణి దినోత్సవ అధికారిక ఫ్లికర్ పేజీ
* ప్రపంచ వన్యప్రాణి దినోత్సవంపై 2016లో అండర్ సెక్రటరీ నోవెల్లి వ్యాఖ్య

వర్గం:అంతర్జాతీయ దినములు
రేవూరి శోభాదేవి

**రేవూరి శోభాదేవి,** తెలుగు భాషా రచయిత్రి. ఆమె పద కవితా పితామహుడు అన్నమయ్య జీవితం, భక్తి తత్వంపై పుస్తకాలు రచించడంతో పాటు ఆధ్యాత్మిక ప్రసంగాలు చేసిన  సాహితీవేత్త.  

## జీవిత విశేషాలు
ఆమె కారేడు గ్రామంలో మాతామహుల ఇంట 1950 మే 27న జన్మించింది. ఆమె విజయవాడ, రాజమండ్రి, బిట్రగుంటలో హైస్కూలు విద్య పూర్తి చేసింది. కావలిలోని జవహర్ భారతి కళాశాలలో, నెల్లూరు లోని డి.కె.మహిళా కళాశాలలోనూ కళాశాల విద్యనభ్యసించింది. 1972లో డిగ్రీని పూర్తి చేసింది. 1969 మే 8న బిట్రగుంటలో అవధాని రేవూరి అనంతపద్మనాభరావు తో ఆమె వివాహం జరిగింది. ఆమె తిరుపతికి చెందిన రాజమోహన్ వద్ద సంగీతాన్ని అభ్యసించింది. భర్త రేవూరి అనంత పద్మనాభరావు మార్గదర్శకత్వం, ప్రోత్సాహంతో సారస్వత అభిరుచిని మరింత  పెంచుకున్న ఆమె తిరుపతి ప్రాంతంలోని అన్నమాచార్య కళాక్షేత్రంలో సంకీర్తనల గాన శిక్షణ పొందింది. కేంద్రప్రభుత్వ నిర్వహణలోని సాంస్కృతిక శాఖ నుంచి సీనియర్ ఫెలోషిప్ సాధించింది.

## రచనలు
# అన్నమయ్య భక్తి సామ్రాజ్యం-2008*
# అన్నమయ్య సంకీర్తనా సౌరభం -2009;  
#అన్నమయ్య జీవితం, రచనలు-2014 (తెలుగు అకాడమీ ప్రచురణ)
# సంభవామి యుగే యుగే(తి.తి.దే.సౌజన్యంతో) 
# ఆధ్యాత్మిక విలువలు అవసరం అంటూ శోభాదేవి వివరాలతో 2018 మే 14 న ఆంధ్రజ్యోతి నెల్లూరు ఎడిషన్లో ప్రచురితమైన కథనం.

**ఇతర రచనలు:** ఆరాధన, సప్తగిరి, వేదాంతభేరి మాసపత్రికలలో ఆధ్యాత్మిక వ్యాసాలు

**రేడియో ప్రసంగాలు:** ఆకాశవాణి కడప, విజయవాడ, హైదరాబాదు, అనంతపురం కేంద్రాలలో ఉపన్యాసాలు.

## పురస్కారాలు
* అన్నమయ్య సంకీర్తనలపై పరిశోధనకు కేంద్రప్రభుత్వ సాంస్కృతిక శాఖ సీనియర్ ఫెలోషిప్  (2007-2009).
* అన్నమాచార్య 600వ జయంత్యుత్సవాలలో సప్తగిరి సంకీర్తనా గోష్ఠిలో గాన సత్కారం (మే 2008).
* ప్రపంచ తెలుగు మహాసభలు - తిరుపతిలో రచయిత్రిగా సన్మానం‌. 
* కిన్నెర ఆర్ట్ థియేటర్స్, హైదరాబాద్ ఆధ్వర్యంలో అప్పటి తమిళనాడు గవర్నరు కె. రోశయ్య చేతులమీదుగా ఉత్తమ రచయిత్రి పురస్కారం - యామిజాల రామచంద్రన్ అవార్డు (2018).

## మూలాలు

వర్గం:ఆంధ్రప్రదేశ్ కవులు
వర్గం:హైదరాబాదు రచయితలు
వర్గం:తెలుగు రచయిత్రులు
వర్గం:ఆకాశవాణి కళాకారులు
వర్గం:1950 జననాలు
టి.ఎన్.స్వామినాథ పిళ్ళై

**టి.ఎన్.స్వామినాథ పిళ్ళై** (1899-1961) ఒక కర్ణాటక సంగీత వాద్య విద్వాంసుడు.
## విశేషాలు
ఇతడు 1899 సెప్టెంబరు 12న తమిళనాడు రాష్ట్రం, తంజావూరు జిల్లా, తిరుప్పంపరం గ్రామంలో సంగీత విద్వాంసుల కుటుంబంలో జన్మించాడు. ఇతడు చిన్నతనం నుండే వేణుగానం పట్ల ఆసక్తి కనబరచి తన తండ్రి టి.ఎస్.నటరాజసుందరం పిళ్ళై శిక్షణలో వేణుగానంలో ప్రావీణ్యం సంపాదించాడు. రాగభావం, లయభావం సమపాళ్ళలో సరితూగే విధంగా ఇతని గానం మధురంగా, ఉత్తమంగా ఉండేది. ఇతడు వేణువులో పలికించే కృతులు నిక్కమైన శాస్త్రీయ సంప్రదాయాన్ని కలిగి ఉంటాయి.ఇతడు 1942 నుండి1947 వరకు అన్నామలై విశ్వవిద్యాలయంలో ప్రొఫెసర్‌గా, తరువాత సంగీత విభాగానికి అధిపతిగా ఉన్నాడు.  1949 నుండి 1961 వరకు మద్రాసులోని కేంద్ర కర్ణాటక సంగీత కళాశాలలో పనిచేశాడు.  ఇతడు కర్ణాటక సంగీతంపై ఐదు గ్రంథాలు రచించాడు. సంగీతరంగంలో ఇతడు చేసిన కృషికి మద్రాసు సంగీత అకాడమీ సంగీత కళానిధి పురస్కారంతో సత్కరించింది. ఇతని మరణానంతరం కేంద్ర సంగీత నాటక అకాడమీ ఇతనికి కర్ణాటక సంగీతం - వాద్య విభాగంలో అవార్డును ప్రకటించింది. ఇతని శిష్యులలో ఎస్.ఆర్.జానకిరామన్, టి.విశ్వనాథన్, ఎస్.నరసింహులు మొదలైనవారున్నారు.

ఇతడు 1961, ఫిబ్రవరి 8వ తేదీన మరణించాడు.

## మూలాలు

వర్గం:1899 జననాలు
వర్గం:కర్ణాటక సంగీత విద్వాంసులు
వర్గం:వేణుగాన విద్వాంసులు
వర్గం:సంగీత కళానిధి పురస్కార గ్రహీతలు
వర్గం:సంగీత నాటక అకాడమీ అవార్డు గ్రహీతలు
వర్గం:తమిళనాడు వ్యక్తులు
వర్గం:1961 మరణాలు
మహానగరం

మహానగరం అంటే చాలా పెద్ద నగరం అని అర్థం.  సాధారణంగా కోటి మందికి పైగా జనాభా ఉన్న నగరాలని మహానగరాలుగా పిలుస్తారు. 2018లో ఐక్యరాజ్యసమితి ఆర్థిక, సామాజిక వ్యవహారాల విభాగం ప్రపంచంలో కోటి మందికి పైగా జనాభా ఉన్న నగరాలను గుర్తించింది. 

ప్రపంచంలోని మొత్తం మహా నగరాల సంఖ్య వివిధ వనరులు వేర్వేరు రకాలుగా సూచించబడింది: ఐక్యరాజ్య సమితి ప్రకారం  2018 మొత్తం 33 మహానగరాలు ఉన్నాయి, ఆ సంఖ్య 2020లో 37 కు చేరింది. ఈ మహానగరాలు ఎక్కువగా భారతదేశం ఇంకా చైనాలో ఉన్నాయి.

సాధారణంగా మహానగరం  అనేది ఒక దేశం లేదా ప్రాంతానికి ముఖ్యమైన ఆర్థిక, రాజకీయ, సాంస్కృతిక కేంద్రం గా ఉంటుంది.దీనితో ప్రాంతీయ లేదా అంతర్జాతీయ సంబంధాలు వాణిజ్యం, కమ్యూనికేషన్‌లకు ముఖ్యమైన కేంద్రంగా ఉంటుంది.

ఒక పెద్ద పట్టణ సమ్మేళనానికి చెందిన ఒక పెద్ద నగరం, కానీ ఆ సముదాయానికి ప్రధానమైంది కాదు, సాధారణంగా అది ఒక మహానగరంగా పరిగణించబడదు, కానీ దానిలో ఒక భాగంగా పరిగణించబడుతుంది. శీర్షికను బహువచనం మెట్రోపాలిసెస్ అని వ్యవహరిస్తారు. లాటిన్ బహువచనం మెట్రోపోల్స్ అయినప్పటికీ, గ్రీకు భాషలో మెట్రోపాలిస్. 

## భారతదేశ మహానగరం

భారతదేశం (రిపబ్లిక్ ఆఫ్ ఇండియా) భౌగోళిక విస్తీర్ణం ప్రకారం ఏడవ-అతిపెద్ద దేశం, 1.3 బిలియన్లకు పైగా జనాభాతో రెండవ అత్యధిక జనాభా కలిగిన దేశం. భారత రాజ్యాంగంలోని 74వ సవరణ మెట్రోపాలిటన్ ప్రాంతాన్ని 10 లక్షలు లేదా 1 మిలియన్ లేదా అంతకంటే ఎక్కువ జనాభా కలిగిన ప్రాంతంగా నిర్వచించింది, ఇది ఒకటి లేదా అంతకంటే ఎక్కువ జిల్లాలను కలిగి ఉంటుంది. గవర్నర్ పేర్కొన్న రెండు లేదా అంతకంటే ఎక్కువ మునిసిపాలిటీలు లేదా పంచాయతీలు లేదా ఇతర సమీప ప్రాంతాలను కలిగి ఉంటుంది. పబ్లిక్ నోటిఫికేషన్ ద్వారా మెట్రోపాలిటన్ ప్రాంతంగా ప్రకటించబడుతుంది . 2011 భారత జనాభా లెక్కల ప్రకారం, భారతదేశంలో ఒక మిలియన్ కంటే ఎక్కువ జనాభా కలిగిన 46 ఇతర నగరాలు ఉన్నాయి. ఢిల్లీ, ముంబై, కోల్‌కతా, చెన్నై, బెంగళూరు, హైదరాబాద్, పూణె, అహ్మదాబాద్, కొచ్చి భారతదేశంలోని 23 మెట్రోపాలిటన్ నగరాల్లో అతిపెద్దవి.

## మూలాలు


## వెలుపలి లంకెలు

వర్గం:భూగోళశాస్త్రం
వర్గం:మహానగరాలు
వర్గం:జనావాసాలు
ప్లాంటిక్స్

**ప్లాంటిక్స్**,   రైతులు, ఎక్స్టెన్షన్ వర్కర్లు, ఔత్సాహిక తోటల పెంపకందార్లకోసం ఒక మొబైల్ పంట సలహా యాప్. ప్లాంటిక్స్ ను బెర్లిన్ కు చెందిన AI స్టార్టప్ అయిన PEAT GmbH, అభివృద్ధి చేసింది. తెగుళ్ల వలన కలిగే నష్టం, మొక్కల వ్యాధులు, పంటలను ప్రభావితం చేసే పోషక లోపాలు మొదలైన వాటి నిర్ధారణ, సంబంధిత చికిత్స పద్దతులను అందిస్తుందని ఈ యాప్ క్లెయిమ్ చేస్తుంది. మొక్కల ఆరోగ్య సమస్యలపై చర్చించడానికి శాస్త్రవేత్తలు, రైతులు, మొక్కల నిపుణులను కనుగొనే ఆన్‌లైన్ సంఘంలో వినియోగదారులు పాల్గొనవచ్చు. స్థానిక వాతావరణ  వివరాలు, సీజన్ అంతా మంచి వ్యవసాయ సలహాలను, వారి పరిసరాల్లో ఏదైనా వ్యాధి వ్యాప్తి చెందిన వెంటనే ఆ వ్యాధి హెచ్చరికలను రైతులు పొందవచ్చు.

## చరిత్ర
2015 లో PEAT GmbH  సంస్థ ప్లాంటిక్స్ యాప్ ను ప్రారంభించింది.  ఏప్రిల్ 2020 లో PEAT స్విస్-ఇండియన్ స్టార్టప్ సేల్స్ బీ ను సొంతం చేసుకుంది.  ఈ సంస్థ బిబిసి, ఫార్చ్యూన్, వైర్డ్, ఎంఐటి టెక్నాలజీ రివ్యూ, నేచర్ వంటి ప్రధాన మీడియా సంస్థలలో ఉదహరించబడింది.  CeBITI ఇన్నోవేషన్ అవార్డు, USAID డిజిటల్ స్మార్ట్ ఫార్మింగ్ అవార్డు, ఐక్యరాజ్యసమితి ద్వారా వరల్డ్స్ సమ్మిట్ అవార్డులను కూడా ప్లాంటిక్స్ అందుకుంది.

### సహకారులు
అంతర్జాతీయ పరిశోధనా సంస్థలు, ఇంటర్-ప్రభుత్వ సంస్థలైన  ICRISAT  (ఇంటర్నేషనల్ క్రాప్స్ రీసెర్చ్ ఇన్స్టిట్యూట్ ఫర్ సెమీ-అరిడ్ ట్రోపిక్స్), CIMMYT (అంతర్జాతీయ మొక్కజొన్న, గోధుమ అభివృద్ధి కేంద్రం), CABI (సెంటర్ ఫర్ అగ్రికల్చర్ అండ్ బయోసైన్స్ ఇంటర్నేషనల్ లాంటి సంస్థలతో సహకరిస్తుంది.

## ప్రస్తావనలు

## మూలాలు
టి.ఆర్.మహాలింగం

**తిరువిదైమరుదూర్ రామస్వామి మహాలింగం** (6 నవంబరు 1926 – 31 మే 1986) కర్ణాటక సంగీత వేణుగాన విద్వాంసుడు. **మాలి**అని అందరిచే అభిమానంగా పిలువబడే మహాలింగం వేణూవాదనలో కొత్త శైలిని సృష్టించాడు.
## ఆరంభ జీవితం
ఇతడు తమిళనాడు, తంజావూరు జిల్లా తిరువిదైమరుదూర్ గ్రామంలో రామస్వామి అయ్యర్, బృహదాంబాళ్ దంపతులకు 1926, నవంబరు 6వ తేదీన జన్మించాడు. ఇతని తల్లిదండ్రులు స్థానిక దేవాలయపు మహాలింగేశ్వరస్వామి పేరును ఇతనికి పెట్టారు. ఇతడు తన అక్క దేవకితో కలిసి తన మేనమామ జల్ర గోపాల అయ్యర్ వద్ద సంగీతం నేర్చుకున్నాడు. ఇతడు తన ఐదేళ్ళ వయసులోనే వేణువులో విరిబోణి వర్ణాన్ని భైరవి రాగంలో మూడు వేర్వేరు గతులలో పాడటం నేర్చుకున్నాడు.ఇతడు ఏ పాటనైనా ఒక సారి విని వెంటనే దానిని వేణువులో పలికించగలిగేవాడు.

## విశేషాలు
ఇతడు కర్ణాటక సంగీతంలో వేణువాదనలో కొత్త శైలిని కనిపెట్టాడు. ఇతనికి ముందు శరభశాస్త్రి శైలి ప్రచారంలో ఉండేది. పల్లడం సంజీవరావు మొదలైన వారు శరభశాస్త్రి శైలిని బహుళ ప్రచారంలోకి తెచ్చారు. మాలి కనిపెట్టిన శైలిలో గమకాలు గాత్ర సంగీతానికి అనుకూలంగా వేణువును పలికించడానికి వీలయ్యింది. మాలి శైలిని ప్రచారంలో తెచ్చినవారిలో దిండిగుల్ ఎస్.పి.నటరాజన్, టి.ఎస్.శంకరన్, ఎన్.రమణి, బి.ఎన్.సురేష్, ఎన్.కేశి, ప్రపంచం సీతారాం, ఎల్.సుందరాచారి, బి.జి.శ్రీనివాస, ఎస్.ఎం.మధురానాథ్, బి.శంకర్ రావు, బి.ఎం.సుందరరావు మొదలైన వారున్నారు. ఇతని శైలి వాద్యపరికరంలో మార్పులకు దారి తీసింది. ఇంతకు ముందు కంటే భిన్నంగా వేణువును మందమైన వెదురుతోను, ఎనిమిది చిన్న రంధ్రాలతోను తయారు చేశారు.

ఇతడు తన తొలి ప్రదర్శన 1933లో మైలాపూరు త్యాగరాజ ఆరాధనోత్సవాలలో తన  7వ యేట ఇచ్చాడు.ఆ సమయంలో ప్రేక్షకులలో ఉన్న ఇద్దరు సంగీత దిగ్గజాలు పరూరు సుందరం అయ్యర్, ముసిరి సుబ్రహ్మణ్య అయ్యర్ ఇతని ప్రదర్శన చూసి ఎంతో సంతోషించి ఇతడికి శాలువాలు కప్పి సన్మానించారు. ఇతడు తిరుమకూడలు చౌడయ్య, పాపా వెంకటరామయ్య, కుంభకోణం అళగియనంబి పిళ్ళై, తంజావూరు వైద్యనాథ అయ్యర్, పాల్గాట్ మణి అయ్యర్, పళని సుబ్రమణియం పిళ్ళై, చెంబై వైద్యనాథ భాగవతార్ వంటి కళాకారులకు వేణువాద్య సహకారాన్ని అందించాడు.

## పురస్కారాలు
ఇతడికి అనేక పురస్కారాలు లభించాయి. 
* 1965లో కేంద్ర సంగీత నాటక అకాడమీ వారి అవార్డు లభించింది.
* 1970లో భారతప్రభుత్వం ఇతనికి పద్మశ్రీ పురస్కారాన్ని ఇచ్చింది.
* 1986లో భారత ప్రభుత్వం ఇతనికి పద్మభూషణ్ అవార్డు ప్రకటించింది. కానీ ఇతడు దానిని తిరస్కరించాడు.

## శిష్యులు

* బి. శంకర్ రావు

## మరణం
1955లో ఇతడు బెంగళూరుకు మకాం మార్చాడు. 1980లో అమెరికా విద్యార్థిని ఎలెన్ చాడ్విక్‌ను వివాహం చేసుకుని 1985 వరకు అమెరికాలో నివసించాడు. 1985లో ఇతడు భారత దేశానికి తిరిగి వచ్చి బెంగళూరులో నివసించసాగాడు. తరువాత కొద్ది కాలానికే 1986 మే 31న తన 59వ యేట మెదడులో రక్తస్రావం అయ్యి మరణించాడు.

## మూలాలు

## బయటిలింకులు
* 
* 
* 
* Interview with Sundaram, a student 

వర్గం:వేణుగాన విద్వాంసులు
వర్గం:పద్మభూషణ పురస్కారం పొందిన తమిళనాడు వ్యక్తులు
వర్గం:పద్మశ్రీ పురస్కారం పొందిన తమిళనాడు వ్యక్తులు
వర్గం:సంగీత నాటక అకాడమీ అవార్డు గ్రహీతలు
వర్గం:కర్ణాటక సంగీత విద్వాంసులు
వర్గం:కళారంగంలో పద్మశ్రీ పురస్కార గ్రహీతలు
అదుగో (2018 సినిమా)

**అదుగో**, 2018 నవంబరు 7న విడుదలైన తెలుగు ఫాంటసీ కామెడీ సినిమా. ఫ్లయింగ్ ఫ్రాగ్స్, సురేష్ ప్రొడక్షన్స్ బ్యానర్లలో రవిబాబు, సురేష్ బాబు నిర్మించిన ఈ సినిమాకు  రవిబాబు దర్శకత్వం వహించాడు. ఇందులో నభా నటేష్, రాకేష్ రాచకొండ, అభిషేక్ వర్మ నటించగా, ప్రశాంత్ ఆర్ విహారి సంగీతం సమకూర్చాడు. ఈ సినిమా బంటి అనే పందిపిల్ల నేపథ్యంలో ఉంటుంది.

లైవ్-యాక్షన్ 3డి యానిమేషన్ లో టైటిల్ పాత్ర ఉన్న తొలి భారతీయ సినిమా ఇది.

## కథా నేపథ్యం
బంటి ఒక అందమైన పందిపిల్ల. నభా నటేష్, రాకేష్ రాచకొండ చెందిన ఆ పిందిపిల్ల కొరియర్ ద్వారా తప్పిపోతుంది. సిక్స్ ప్యాక్ శంకర్ (రవి బాబు) నేతృత్వంలోని ఒక ముఠా, మరికొంత మంది గ్యాంగ్ స్టర్లు కూడా పందిపిల్ల కోసం వెతుకుతుంటారు. వాళ్ళనుండి ఆ పందిపిల్ల ఎలా తప్పించుకుంటుంది అనేది మిగిలిన కథ.

## నటవర్గం
* రవిబాబు (సిక్స్ ప్యాక్ శంకర్)
* నభా నటేష్ (రాజీ)
* రాకేష్ రాచకొండ
* అభిషేక్ వర్మ
* విజయ్ సాయి
* జూనియర్ రేలంగి

## పాటలు

ఈ సినిమాకు ప్రశాంత్ ఆర్ విహారి సంగీతాన్ని సమకూర్చాడు. భాస్కరభట్ల రవికుమార్ పాటలు రాశాడు. మ్యాంగో మ్యూజిక్ ద్వారా పాటలు విడుదలయ్యాయి.

## సమీక్షలు
సినిమాకు మిశ్రమ స్పందనలు వచ్చాయి. సినిమా హైప్‌కు అనుగుణంగా లేదని అన్నారు.

## మూలాలు

## బయటి లింకులు
* 

వర్గం:2018 తెలుగు సినిమాలు
వర్గం:తెలుగు హాస్య సినిమాలు
వర్గం:రవిబాబు నటించిన సినిమాలు
సౌ పౌలో

**సౌ పౌలో** (São Paulo) (పోర్చుగీసులో సెయింట్ పాల్ అని అర్థం) బ్రెజిల్ దేశం ఆగ్నేయ దిక్కున ఉన్న ఒక మునిసిపాలిటీ. ఇది బ్రెజిల్ లోనూ, అమెరికాస్ లోనూ, దక్షిణ, పశ్చిమార్ధ గోళాల్లోనూ అత్యంత జనసమ్మర్ధం కలిగిన నగరం. ప్రపంచంలోనే పోర్చుగీసు భాష అత్యధిక సంఖ్యలో మాట్లాడే ప్రజలున్న నగరం కూడా. ప్రపంచంలో అత్యధిక జనాభా కలిగిన నగరాల్లో సౌ పౌలోది నాలుగో స్థానం. ఈ నగరాన్ని ఆవరించి ఉన్న సౌ పౌలో రాష్ట్రానికిది ముఖ్య పట్టణం. ఈ రాష్ట్రం బ్రెజిల్ దేశంలో అత్యంత సంపన్నమైన నగరం. ఇది వాణిజ్యం, ఆర్థిక, కళలు, వినోదాలలో బలమైన అంతర్జాతీయ ప్రభావాలను చూపుతుంది. సెయింట్ పాల్ ఆఫ్ టార్సర్ గౌరవార్థం ఈ నగరానికి ఈ పేరు పెట్టారు. దీని మెట్రోపాలిటన్ నగరమైన *గ్రేటర్ సౌ పౌలో* బ్రెజిల్ అత్యధిక జనాభా కలిగిన ప్రదేశం, ఇంకా ప్రపంచంలో 12 వ స్థానంలో ఉంది.

లాటిన్ అమెరికాలోనూ, దక్షిణార్ధగోళం లోనూ జిడిపి ప్రకారం అతిపెద్ద ఆర్థికవ్యవస్థ కలిగిన ఈ నగరంలో సౌ పౌలో స్టాక్ ఎక్స్‌చేంజ్ ఉంది. 

ఈ మహానగరం బ్రెజిల్‌లోని ఎత్తైన ఆకాశహర్మ్యాలకు నిలయంగా ఉంది, వీటిలో మిరాంటే డో వేల్, ఎడిఫాసియో ఇటాలియా, బానెస్పా, నార్త్ టవర్ అనేక ఇతర కట్టడాలు ఉన్నాయి. ఈ నగరం జాతీయంగా ,అంతర్జాతీయంగా సాంస్కృతిక ఆర్థిక ఇంకా రాజకీయ ప్రభావాన్ని కలిగి ఉంది. లాటిన్ అమెరికన్ మెమోరియల్, ఇబిరాపురా పార్క్, మ్యూజియం ఆఫ్ ఇపిరంగ, సౌ పౌలో మ్యూజియం ఆఫ్ ఆర్ట్ , పోర్చుగీస్ లాంగ్వేజ్ మ్యూజియం వంటి స్మారక చిహ్నాలు, ఉద్యానవనాలు అలాగే మ్యూజియంలకు ఇది నిలయం. సౌ పౌలో నగరంలో సౌ పౌలో జాజ్ ఫెస్టివల్, సౌ పౌలో ఆర్ట్ బియెనియల్, బ్రెజిలియన్ గ్రాండ్ ప్రిక్స్, సౌ పౌలో ఫ్యాషన్ వీక్, ఎటిపి బ్రసిల్ ఓపెన్, బ్రసిల్ గేమ్ షో , కామిక్ కాన్ ఎక్స్‌పీరియన్స్ వంటి కార్యక్రమాలు జరుగుతాయి . సౌ పౌలో గే ప్రైడ్ పరేడ్ ప్రపంచంలోనే అతిపెద్ద గే ప్రైడ్ పరేడ్ .

## ఆర్థిక వ్యవస్థ
సౌ పౌలో దక్షిణ అమెరికాలో ఆర్థిక పరంగా అతిపెద్ద నగరం, ఇది జిడిపి పరంగా ప్రపంచంలో పదవ స్థానంలో ఉంది , 2025 లో ఇది ఆరవ అతిపెద్ద ఆర్థిక నగరంగా ఆవిర్భవిస్తుందని భావిస్తున్నారు. 

## పర్యాటకం
సౌ పౌలో వినోద పర్యాటకం కంటే వ్యాపార పర్యాటక రంగం ద్వారా గుర్తించబడిన నగరంగా నిలుస్తుంది.

### మ్యూజియం ఆఫ్ ఆర్ట్
సౌ పౌలో మ్యూజియం ఆఫ్ ఆర్ట్, స్థానికంగా MASP గా పిలువబడుతుంది, ఇది 1968 లో  ప్రారంభించబడింది, ఇది లాటిన్ అమెరికాలో పాశ్చాత్య కళల  అత్యంత ప్రాతినిధ్య  సమగ్ర సేకరణను కలిగి ఉంది.  ఆధునిక  - రెనోయిర్, వాన్ గోహ్, మాటిస్సే, మానెట్, డెబ్రేట్, పికాసో, మిరో,  డెగాస్ చేత 73 కాంస్య శిల్పకళా రచనలను మీరు ఇక్కడ చూడవొచ్చు.  బ్రెజిలియన్-ఇటాలియన్ ఆర్కిటెక్ట్ లీనా బో బార్డి రూపొందించిన ఈ భవనం ఆధునికవాదానికి నిదర్శనంగా నిలిచింది.            

## మూలాలు

వర్గం:ప్రపంచ నగరాలు